Πώς μπορεί ένας εργαζόμενος να αναπληρώσει το μισθό του εάν πάθει ένα ατύχημα και μείνει εκτός εργασίας; Ισχύει και στα χιόνια; | Nextdeal\nΜέντωρ Διαμεσολαβητής, 19/2/2021 - 11:32\nΠώς μπορεί ένας εργαζόμενος να αναπληρώσει το μισθό του εάν πάθει ένα ατύχημα και μείνει εκτός εργασίας; Ισχύει και στα χιόνια;\nΜέντωρ Διαμεσολαβητής, 19/2/2021\nΑτύχημα είναι κάθε τυχαίο, αιφνίδιο και βίαιο γεγονός ανεξάρτητο από τη θέληση του ασφαλισμένου και το οποίο μπορεί να προκαλέσει σε αυτόν προσωρινή, μόνιμη, ολική μερική σωματική βλάβη ή να απαιτήσει νοσηλεία και εξωνοσοκομειακή περίθαλψη ή σε ακραία περίπτωση ακόμη και την απώλεια της ζωής του.\nΑτυχήματα συμβαίνουν συχνά στην καθημερινότητα όπως τροχαία δυστυχήματα, πτώσεις από σκάλες, εγκαύματα από θερμότητα, απροσεξίες σε ολισθηρές επιφάνειες κτλ, που προξενούν διάφορες σωματικές βλάβες. Σε περίπτωση που ένας ασφαλισμένος πάθει ένα ατύχημα, και αναγκαστεί να απουσιάσει από την εργασία του για ένα διάστημα, τότε το εισόδημά του μειώνεται. Υπάρχουν περιπτώσεις ατυχημάτων που η ανάρρωση διαρκεί λίγες ημέρες υπάρχουν όμως και περιπτώσεις που η ανάρρωση διαρκεί πολλούς μήνες. Σε κάθε περίπτωση ο εργαζόμενος χρειάζεται ενίσχυση στο εισόδημά του.\nΗ ασφάλιση «Πρόσκαιρης Απώλειας Εισοδήματος από Ατύχημα», καλύπτει τον ασφαλισμένο σε περίπτωση που εξαιτίας ενός ατυχήματος μείνει ολικά πρόσκαιρα ανίκανος να ασκήσει το επάγγελμά του, αυτό που ασκούσε κατά το χρόνο που εκδηλώθηκε η ανικανότητα του, ανάλογο με τα προσόντα και τη μόρφωσή του ή όποιο άλλο επάγγελμα με αμοιβή ή κέρδος. Η παροχή αποζημιώνει τον ασφαλισμένο με ένα χρηματικό ποσό για κάθε ημέρα που απουσιάζει από την εργασία του. Επιπλέον αποζημίωση μπορεί να δοθεί και στην περίπτωση που ο ασφαλισμένος είναι σε ικανότητα να ασκεί το επάγγελμά του μερικώς.\nΗ παροχή Πρόσκαιρη Απώλεια Εισοδήματος από Ατύχημα, απευθύνεται σε όλους τους εργαζομένους, όπως ιδιωτικούς και δημόσιους υπαλλήλους, ελεύθερους επαγγελματίες κ.α. που επιθυμούν να εξασφαλίσουν την αναπλήρωση του μηνιαίου εισοδήματός τους από την εργασία τους, σε περίπτωση ανικανότητας να εργαστούν εξαιτίας ενός ατυχήματος. Επίσης η παροχή δίδεται με συγκεκριμένες προϋποθέσεις και σε ανέργους, φοιτητές, νοικοκυρές κτλ., δηλαδή επαγγελματικές ομάδες που συνήθως δεν δηλώνουν μηνιαίο εισόδημα από επάγγελμα, ανάλογα την πολιτική της εκάστου εταιρείας.\nΗ αποζημίωση καταβάλλεται από την πρώτη ημέρα ή έπειτα από μια ολιγοήμερη αναμονή σύμφωνα με την επιλογή του ασφαλισμένου, με την μορφή μηνιαίου εισοδήματος και συμπληρωματικά με άλλες βασικές ασφαλιστικές παροχές. H Πρόσκαιρη Απώλεια Εισοδήματος από Ατύχημα, είναι μια ιδιαίτερα χρήσιμη παροχή.\nΟ Μέντωρ επικοινώνησε με το Κέντρο Πληροφόρησης Εργαζομένων και Ανέργων της Γενικής Συνομοσπονδίας Εργατών Ελλάδος (Γ.Σ.Ε.Ε.) και με επαγγελματία λογιστή Αθηνών, με ειδίκευση στο εργατικό δίκαιο και μέλος του Οικονομικού Επιμελητηρίου Ελλάδος και ρώτησε ένα απλό, σύντομο παράδειγμα, για να γίνει πρακτικά κατανοητή η σημασία της ασφαλιστικής παροχής «Πρόσκαιρη Απώλεια Εισοδήματος από Ατύχημα», και πως μπορεί να ενισχύσει και να συμπληρώσει το εισόδημά που χάνει ο εργαζόμενος σε περίπτωση αναρρωτικής αδείας από ατύχημα. Οι απαντήσεις που δόθηκαν ήταν οι εξής:\nΣε ένα γενικό πλαίσιο και ιδιαίτερα συνοπτικά λαμβάνουμε ως παράδειγμα έναν εργαζόμενο στον ιδιωτικό τομέα με εξαρτημένη μορφή εργασίας, που αμείβεται με μικτό μισθό 1000 ευρώ το μήνα και δικαιούται 25 ημέρες αναρρωτικής άδειας. Ο εργαζόμενος αυτός παθαίνει ένα ατύχημα και δεν μπορεί να εργαστεί για τρεις μήνες. Αφού επισκεφθεί γιατρό συμβεβλημένο με τον ΕΟΠΥΥ, του χορηγείται άδεια ασθενείας/αναρρωτική 25 ημερών. Το ερώτημα που προκύπτει είναι πόσα χρήματα θα πληρωθεί; Ο εργοδότης έχει υποχρέωση να πληρώσει στον εργαζόμενο για τις 3 πρώτες ημέρες το ήμισυ των ημερομισθίων του ή αλλιώς το ήμισυ για τα 3/25 του μικτού μισθού (ή τα 23 ημερομίσθια εάν πρόκειται για εργάτη). Για τις υπόλοιπες 22 ημέρες της αναρρωτικής, ή αλλιώς για τα 22/25 του μισθού, ο εργοδότης θα πληρώσει τη διαφορά του τεκμαρτού ημερησίου επιδόματος που θα λάβει ο εργαζόμενος από τον ασφαλιστικό του φορέα. Πάντοτε σε γενικό πλαίσιο και για το συγκεκριμένο παράδειγμα ο εργαζόμενος θα πληρωθεί ως εξής κατά προσέγγιση: α) 495 ευρώ από τον ασφαλιστικό φορέα (22 ημέρες επί 22,5 ευρώ ημερήσιο τεκμαρτό επίδομα) και β) 445 ευρώ από τον εργοδότη. Συνεπώς θα πληρωθεί και από τους δύο φορείς 940 ευρώ μικτές αποδοχές για όλο το μήνα αντί για 1000 ευρώ που είναι ο μισθός. Πέραν όμως αυτού του πρώτου μήνα ο εργοδότης δεν έχει υποχρέωση να καταβάλλει καμία άλλη αποζημίωση ασθενείας (εκτός εάν ο εργαζόμενος αλλάζει εργασιακό έτος). Αυτό σημαίνει ότι για τους επόμενους δύο μήνες της αναρρωτικής αδείας του παραδείγματος, ο εργαζόμενος θα πληρωθεί μόνο με το τεκμαρτό επίδομα από τον ασφαλιστικό του φορέα, δηλαδή περίπου όσο αναφέρθηκε παραπάνω και πάντοτε σύμφωνα με την ασφαλιστική κλάση που ανήκει ο κάθε εργαζόμενος.\nΕδώ προκύπτουν αρκετά ερωτήματα όπως: 1) Που θα βρει χρήματα ο κλινήρης εργαζόμενος, για να αναπληρώσει το υπόλοιπο του μισθού που δεν θα λαμβάνει για όσο χρόνο χρειαστεί να μείνει εκτός εργασίας; 2) Που θα βρει χρήματα να πληρώσει ενοίκιο, ΔΕΗ, ΟΤΕ, σούπερ μάρκετ, δάνεια, φροντιστήρια παιδιών, έξοδα ιατρικής φροντίδας κτλ; 3) Θα μπορεί η σύζυγος να συνεισφέρει στα έξοδα με τον δικό της μισθό; 4) Υπάρχουν χρήματα στην άκρη για μια ώρα ανάγκης ή και αυτά έχουν καταναλωθεί για τις ανάγκες της επιβίωσης; 5) Τι είδους ατύχημα θα συμβεί και πόσο θα χρειαστεί να μείνει εκτός εργασίας; 6) Γνωρίζει ο εργαζόμενος ότι ο εργοδότης έχει δικαίωμα (με κάποιες προϋποθέσεις) να τον απολύσει όσο θα βρίσκεται σε αναρρωτική άδεια;! 7) Εάν ο εργαζόμενος είναι ελεύθερος επαγγελματίας θα πληρωθεί εάν μείνει εκτός εργασίας 3 μήνες;\nΤο θέμα είναι σύνθετο και διαφοροποιείται ανάλογα την επαγγελματική ομάδα και το κοινωνικό ταμείο που είναι ασφαλισμένος ο κάθε εργαζόμενος. Χρειάζεται μελέτη και έρευνα. Ο Μέντωρ, πάντοτε με διάθεση μάθησης, θα πρότεινε στους εκπαιδευτικούς φορείς και τα εκπαιδευτικά τμήματα των εταιρειών, να δουν ευρύτερα το θέμα, να ερευνήσουν, να μελετήσουν και να συντάξουν χρηστικούς πίνακες ή να ανανεώσουν τους υπάρχοντες πίνακες της εκπαιδευτικής ύλης, τουλάχιστον για τις πιο συνηθισμένες επαγγελματικές κατηγορίες, με παραδείγματα απώλειας εισοδημάτων των εργαζομένων από ατύχημα και ασθένεια, και πώς μπορούν να αναπληρωθούν τα εισοδήματά τους μέσα από τις ασφαλιστικές παροχές που διαθέτουν. Πιθανόν με αυτό τον τρόπο, η ενημέρωση και πώληση να γίνει πιο ξεκάθαρη και πρακτική. Όταν ο ενδιαφερόμενος πελάτης βλέπει νούμερα προβληματίζεται περισσότερο για το παρόν και το μέλλον αλλά και οι διαμεσολαβητές διευκολύνονται σε πρακτικές συζητήσεις.\nΜέντωρ Διαμεσολαβητής, 17/2/2021\nΠερίπου 2 εκατ. ασφαλιστήρια αυτοκινήτων δεν καλύπτουν πτώση δέντρων! Ποια καλύπτουν;\nΜέντωρ Διαμεσολαβητής, 16/2/2021\nΠότε η Οδική Βοήθεια δεν μπορεί να εξυπηρετήσει ένα όχημα που ακινητοποιήθηκε στα χιόνια;\nΑποζημιώνουν τα ασφαλιστήρια συγκρούσεις οχημάτων στα χιόνια λόγω ολισθηρότητας του δρόμου;\nΗ Μήδεια έχει προκαλέσει πολλά προβλήματα σε όλη τη χώρα, με έντονες χιονοπτώσεις και παγετό. Παρά τα μέτρα lockdown, αρκετοί...\nΜέντωρ Διαμεσολαβητής, 15/02/2021 - 14:00 15/2/2021\nΠόση απόσταση από το προπορευόμενο όχημα πρέπει να έχει ένας οδηγός για να ανάψει τα μεγάλα φώτα πορείας;\nTo άρθρο 63 του Κώδικα Οδικής Κυκλοφορίας, καθορίζει τις σχετικές διατάξεις: 1. Τα αυτοκίνητα οχήματα, τα οποία μπορούν να υπερβούν την...\nΜέντωρ Διαμεσολαβητής, 12/02/2021 - 11:12 12/2/2021


Ο leader Σένκεφελντ και ο ρόλος που πρέπει να έχει στο γήπεδο! - Onsports.gr\nΤάσος Νικολογιάννης\t13 Νοεμβρίου 2020, 18:45\nΟ leader Σένκεφελντ και ο ρόλος που πρέπει να έχει στο γήπεδο!\nΟ Τάσος Νικολογιάννης γράφει για την ανανέωση του συμβολαίου του Σένκεφελντ, τα ραντεβού με τον Αλαφούζο και ο ρόλος, που πρέπει να έχει στην ομάδα.\nΗ ανανέωση του συμβολαίου του Σένκεφελντ ήταν το μόνο καλό νέο, που άκουσε ο κόσμος του Παναθηναϊκού τον τελευταίο καιρό. Με μία ομάδα, που πάει από το κακό στο χειρότερο ήρθε η ανανέωση του συμβολαίου του καλύτερου αμυντικού της ομάδας, είναι κάτι που σε κάνει να χαμογελάς.\nΟ Ολλανδός ήρθε το καλοκαίρι του 2019, όταν ένας μάνατζερ πρότεινε στον Γιώργο Δώνη τον παίκτη, αυτός τον είδε, τον έδωσε και στον Νταμπίζα να τον δει και εισηγήθηκε ο τότε προπονητής του Παναθηναϊκού την άμεση απόκτησή του. Η συμφωνία δεν έγινε άμεσα, αλλά λίγους μήνες αργότερα, αφού ο Νταμπίζας δεν ήθελε να δώσει στον παίκτη πάνω από 200.000 ευρώ σε ένα καλοκαίρι, που ο Παναθηναϊκός μπορούσε να κάνει μεταγραφές, αλλά ήθελε να καλύψει πολλά κενά.\nΤότε ο Δώνης έλεγε στις συζητήσεις με τους ανθρώπους της ομάδας ότι «αν πάρουμε τον Σένκεφελντ θα είναι ο καλύτερος αμυντικός του πρωταθλήματος». Ο Ολλανδός ήρθε και έκανε την διαφορά από την πρώτη του χρονιά. Βρήκε ρόλο στην ομάδα, ο προπονητής του του είχε δώσει την ελευθερία στη άμυνα να κατεβάζει την μπάλα και δίπλα του έγινε πολύ καλύτερος και ο Πούγγουρας.\nΟ Δώνης είχε εισηγηθεί την ανανέωση του συμβολαίου του Σένκεφελντ, αλλά μετά έφυγε και ανέλαβε ο Ρόκα τις συζητήσεις με τον παίκτη. Ο Ρόκα δεν καιγόταν να τον κλείσει, διότι είχε πάρει τον Βέλεθ και έβλεπε, ότι ο Σένκεφελντ κάποιες ημέρες της εβδομάδας έκανε αποφόρτιση και όχι προπόνηση και θεωρούσε, ότι ο Παναθηναϊκός θα μπορούσε να βρει καλύτερο αμυντικό.\nΤα ραντεβού με Αλαφούζο\nΠαρόλα αυτά ήταν επιθυμία του Αλαφούζου να παραμείνει ο παίκτης και αυτό ζήτησε και από τον Ρόκα. Ο πρώην τεχνικός διευθυντής άρχισε τις συζητήσεις με τον μάνατζερ του παίκτη, αλλά οι συζητήσεις κόλλησαν. Ο παίκτης είχε… τρελαθεί, διότι ήθελε πολύ να μείνει στον Παναθηναϊκό και για να ξεμπλοκάρει το θέμα του πήγε στον Αλαφούζο. Τον είδε δύο φορές και εκεί είδε και την επιθυμία του αφεντικού της ΠΑΕ, να παραμείνει. Μετά από αυτά τα δύο ραντεβού, που είχε με τον Αλαφούζο ο Σένκεφελντ συμφώνησε με τον Ρόκα στο τέλος Αυγούστου.\nΗ συμφωνία άργησε να ολοκληρωθεί, διότι ο Ρόκα τσακώθηκε με τον μάνατζερ του παίκτη, που ζήτησε κάτι παραπάνω, για να υπογράψει. Ο Ρόκα απολύθηκε μετά από ένα χρονικό διάστημα και οι άμεσοι συνεργάτες του Αλαφούζου ήρθαν σε επαφή με τον παίκτη και ενεργοποιήθηκε η συμφωνία του Αυγούστου με μία αύξηση αποδοχών, που άφησε απόλυτα ικανοποιημένο τον παίκτη.\nΟ Σένκεφελντ, μάλιστα, στο τέλος της περασμένης περιόδου που φαινόταν να κολλάει το θέμα του έβγαζε και νεύρα στην προπόνηση και τότε του είχε μιλήσει μία, δύο φορές ο Δώνης, για να του πει να ηρεμήσει. Θα ήταν δύσκολο πολύ αυτή η συμφωνία να ολοκληρωνόταν αν έμενε στην ομάδα ο Ρόκα, διότι και ο Σένκεφελντ ήταν ενοχλημένος με τον πρώην τεχνικό διευθυντή του Παναθηναϊκού.\nΟ Ολλανδός αμυντικός ήταν από τις ελάχιστες πετυχημένες μεταγραφές της τελευταίας διετίας. Μπορεί να του λείπει το μπόι για κεντρικός αμυντικός, αλλά έχει όλα τα άλλα. Είναι γρήγορος, έχει αλτικότητα είναι ιδανικός για το build up, αφού έχει πολύ καλή τεχνική με την μπάλα και μπορεί να δημιουργεί παιχνίδι και με τις προωθήσεις του και με τις πάσες του. Είναι, όμως και πολύ δυναμικός αμυντικός, πάει πρώτος στην μπάλα και είναι αποτελεσματικός. Είναι ευτυχία για τον Παναθηναϊκό, που θα έχει τον Σένκεφελντ στην ομάδα του και τα επόμενα χρόνια.\nΕίναι αμυντικός υψηλών προδιαγραφών αρκεί να τον πιστέψουν στην ομάδα και να του δώσουν τον ρόλο, που πρέπει. Ο ρόλος του Σένκεφελντ θα πρέπει να είναι ηγετικός στην άμυνα. Τον βολεύει καλύτερα να παίζει δεξί στόπερ και εκεί πρέπει να αγωνίζεται. Και ο προπονητής του θα πρέπει να του δίνει τη δυνατότητα να χτίζει το παιχνίδι της ομάδας από πίσω. Σε αυτό το τελευταίο έχει γίνει κάποιο μπέρδεμα από το καλοκαίρι με την παρουσία του Βέλεθ δίπλα του. Και στον Ισπανό αρέσει να κάνει παιχνίδι, να ανεβαίνει να κάνει διαγώνιες πάσες. Ισως και αυτός να είναι και ο λόγος, που μέχρι τώρα τη φετινή περίοδο ο Σένκεφελντ δεν είναι τόσο καλός, όσο ήταν πέρυσι.\nΟ Πογιάτος κάποιες φορές μετά και από επιθυμία του Ρόκα έβαζε αριστερό στόπερ τον Σένκεφελντ, διότι ο Βέλεθ ήθελε να παίζει δεξιά, ενώ έδινε περισσότερες πρωτοβουλίες στον Ισπανό. Ο Σένκεφελντ θα εξελιχθεί σε έναν από τους αμυντικούς, που θα θυμόμαστε θετικά, κάποια χρόνια μετά, μόνο αν ο προπονητής του τον πιστέψει και του δώσει τη δυνατότητα να είναι ο leader της αμυντικής γραμμής. Και το αξίζει διότι τα έχει όλα, έχει και προσωπικότητα, ενώ μπορεί και σκοράρει στις στημένες φάσεις, όπως είδαμε την περασμένη περίοδο.\nΕίναι στο χέρι του Παναθηναϊκού, λοιπόν, την επένδυση, που έκανε με την επέκταση του συμβολαίου του Σένκεφελντ, να την προστατεύσει. Και στο χέρι του προπονητή είναι να δώσει ξεκάθαρους ρόλους σε Σένκεφελντ και Βέλεθ, ώστε να ταιριάξουν και να κάνουν ένα καλό δίδυμο στην άμυνα. Διότι στα χαρτιά ο Παναθηναϊκός μπορεί και να διαθέτει ένα από τα καλύτερα αμυντικά δίδυμα των ελληνικών ομάδων, αλλά στο γήπεδο ακόμα δεν το έχουμε δει.\nΠαναθηναϊκός: Υπέγραψε ως το 2023 ο Σένκεφελντ!\nΠαναθηναϊκός: Ολλανδικός… βράχος! (Photos)\nΆιντραχτ Φρανκφούρτης-Ολυμπιακός: Πρώτοι οι Γερμανοί - Η βαθμολογία και η επόμενη αγωνιστική (pics)\n10 λεπτά πριν ΑΕΚ: Τα δεδομένα για Αραούχο και Βόλο\n25 λεπτά πριν Ολυμπιακός: Το... αλλάζει ο Μαρτίνς - Τι ετοιμάζει για ΠΑΟΚ ο Πορτογάλος (photos)\n41 λεπτά πριν ΠΑΟΚ: «Πετάει» από διπλό σε διπλό - Η παράδοση που φτιάχνει ο «Δικέφαλος» (photos)\n56 λεπτά πριν NBA: Οι πρώτοι πόντου του Γιώργου Καλαϊτζάκη (video)


Γύρω-γύρω όλοι: ΓΛΥΚΕΣ ΛΙΧΟΥΔΙΕΣ ΓΙΑ ΤΗΝ ΝΗΣΤΕΙΑ\nΑκόμα Σαρακοστή διανύουμε και οι μικροί μας φίλοι δεν κρατιούνται με τα παγωτά που ήδη βγήκαν. Δύο δροσερές ιδέες χωρίς επιβάρυνση πρόσθετων λιπαρών θα ευχαριστήσουν και θα τονώσουν μικρούς και μεγάλους.\nΖελέ με φυτική σαντιγί λοιπόν και παγωτό μπανάνα, μόνο με μπανάνα!\nΠάντοτε έφτιαχνα ζελέ στην νηστεία και άρεσε σε όλους. Γενικά το ζελέ είναι ξεχασμένο. Υπάρχει μια πλειάδα συνταγών για γλυκά και παγωτά, τόσο πεντανόστιμα ώστε το ζελέ έπεσε σε λήθη. Παρόλα αυτά περιέχει συστατικά που βοηθούν τις αρθρώσεις όταν αρχίζουν και διαβρώνονται, καθώς και την ενδυνάμωση των μαλλιών. Αυτό σημαίνει ότι πρέπει να υπάρχει συχνά στην διατροφή μας.\nΚάποτε έφτιαξα ζελέ φράουλα στην γιορτή της μητέρας και σκέφθηκα να το εμπλουτίσω λίγο και με κάτι άλλο. Είμαι λάτρης της σαντιγί και μ' αρέσει η γεύση της φυτικής σαντιγί σε κονσέρβα. Στην περίπτωσή μας όμως κάθε φυτική σαντιγί, κονσέρβα ή σκόνη, αναμεμειγμένη με νερό και όχι με γάλα, είναι εξίσου καλή.\nΈφτιαξα λοιπόν το ζελέ μου κανονικά, το έβαλα σε μια πιατέλα σε σχήμα καρδιάς και...στο ψυγείο.\nΜόλις ετοιμάστηκε, χτύπησα την σαντιγί από την κονσέρβα με λίγο νερό, μία με δύο κουταλιές ζάχαρη και λίγο λικέρ.\nΤην ποσότητα νερού την κανονίζετε ανάλογα με το πόσο πηχτή θέλετε την σαντιγί. Την ζάχαρη επίσης την ρυθμίζετε σύμφωνα με την γεύση. Δεν έχω μέτρο σε αυτά.\nΆλειψα με σαντιγί την επάνω επιφάνεια του γλυκού, χωρίς να το βγάλω απ' τη γυάλινη πιατέλα. Δεν είχα φόρμα γλυκού σε σχήμα καρδιάς. Αν έχετε, τότε βγάζετε το γλυκό από την φόρμα και αλείφετε από πάνω.\nΕπειδή τα παιδιά ξετρελαίνονται με τα χρωματιστά ζαχαρένια πραγματάκια, από πάνω έριξα χρωματιστή τρούφα.\nΤόσο το αποτέλεσμα όσο και η γεύση μας ξετρέλανε. Την ίδια σαντιγί βάζω και στις φράουλες και τους αλλάζει γεύση.\nΤο γλυκό αυτό, αν προτιμάτε, το μοιράζετε και σε ποτηράκια με το γαρνίρισμα της σαντιγί με της τρούφας από πάνω.\nΠαιχνίδι και ζελεδένιες δημιουργίες\nΜε το ζελέ μπορούμε να δημιουργήσουμε αλλά και να παίξουμε: ιδέες για παιχνίδι μας δίνει το ιστολόγιο PARENTS.GR στην σελίδα δραστηριότητες http://www.parents.gr/events/a248 :\nΗ άλλη λιχουδιά τώρα: ένα παγωτό που δεν έχετε φανταστεί: περιέχει ένα μόνο υλικό, την μπανάνα.\nΤην θαυμάσια αυτή ιδέα μας την δίνει το ιστολόγιο ΣΥΝΤΑΓΕΣ ΑΠΟ ΣΠΙΤΙ στην ανάρτηση ένα παγωτό ένα υλικό http://syntagesapospiti.blogspot.com/2011/06/blog-post_30.html\nΠροτιμώ να μην σας τα πω εγώ αλλά να μπείτε απ' ευθείας στο ιστολόγιο της Αλεξάνδρας και της Μαργαρίτας, διότι εκεί υπάρχουν ακόμα περισσότερες δημιουργίες με μπανάνες και πλήθος άλλες πρωτότυπες γεύσεις. Αξίζει τον κόπο να το δείτε και να τις δοκιμάσετε.\nΜία παρόμοια πρόταση:\nΤο παραπάνω παγωτό, τύπου γρανίτας, μου θύμισε τα γρανιτάκια που μπορούμε να φτιάξουμε σε ειδικές θήκες ή σε μικρά πλαστικά ποτηράκια μιας χρήσεως (αυτά που βάζουμε στα πάρτυ) με ένα ξυλάκι παγωτού στη μέση, τα οποία γεμίζουμε με ένα με δύο δάχτυλα βυσινάδα και το υπόλοιπο νερό. Στην κατάψυξη και...θα γλείφουμε και τα δάχτυλά μας. Απίθανη λιχουδιά για τα παιδιά και ιδανική σαν εναλλακτικό παγωτό την Μεγάλη Εβδομάδα (όπου οι περισσότεροι νηστεύουν).\nΠηγή: ΜΑΖΙ ΧΕΡΙ - ΧΕΡΙ http://mazi-xeri-xeri.blogspot.com/,\nανάρτηση ΔΥΟ ΝΗΣΤΙΣΙΜΕΣ ΛΙΧΟΥΔΙΕΣ\nΕτικέτες Για γονείς, Νηστήσιμα, Σνακ και γλυκά


Oι λόγοι και οι τρόποι να διορθώσεις τους μαύρους κύκλους κάτω από τα μάτια σου - Savoir Ville\nby Chloe Pavlidi/ Οκτώβριος 27, 2019\nΕίτε ζεις χρόνια με τους μαύρους κύκλους και το concealer αγκαλιά είτε είναι ένα πρόσφατο πρόβλημα που σε απασχολεί, υπάρχουν πολλά πράγματα που μπορείς να κάνεις για να τους μειώσεις, να τους αποφύγεις και η περιοχή κάτω από τα μάτια σου να αποκτήσει ξανά φρέσκια και λαμπερή όψη.\nΤι ευθύνεται για τους μαύρους κύκλους\nTo κλειδί για τη "θεραπεία" των μαύρων κύκλων είναι ο εντοπισμός της αιτίας.\nΈλλειψη ύπνου: Είναι αλήθεια πως ένας από τους πιο κοινούς λόγους είναι η έλλειψη ύπνου και ειδικότερα ποιοτικού ύπνου.\nΟργανικά αίτια: Στους ανθρώπους με λεπτή επιδερμίδα είναι περισσότερο εμφανείς οι δυσχρωμίες που προκαλεί η κακή κυκλοφορία στην περιοχή κάτω από τα μάτια.\nΑλλεργίες και ευαισθησίες: Εποχικές αλλεργίες, διατροφικές αλλεργίες αλλά υπερβολές με το αλάτι και το αλκοόλ μπορεί να προκαλέσουν πρηξίματα και σακούλες γύρω από τα μάτια.\nΒλάβες από τον ήλιο: Σε κάποιες περιπτώσεις οι σκούρες κηλίδες κάτω από τα μάτια είναι αποτέλεσμα της ηλιακής ακτινοβολίας.\n12 τρόποι να βελτιώσεις την όψη των μαύρων κύκλων και του πρηξίματος\n1. Δοκίμασε να κοιμάσαι 7-9 ώρες κάθε βράδυ. Δεν αρκεί να κοιμηθείς μόνο ένα βράδυ αρκετά, θα πρέπει η καθημερινή σου ρουτίνα να περιλαμβάνει τουλάχιστον επτά ώρες ύπνου. Σύμφωνα με τους ειδικούς αν προσαρμόσεις τα μαξιλάρια σου λίγο πιο ψηλά τότε θα υποστηρίξεις και τη λεμφική κυκλοφορία, θα αποφύγεις την κατακράτηση υγρών και τελικά το πρήξιμο γύρω από τα μάτια.\n2. Αν ξυπνήσεις με κουρασμένη όψη γύρω από τα μάτια δοκίμασε να βάλεις μία παγοκύστη κάτω από βλέφαρά σου για δέκα λεπτά.\n3. Μία ακόμα ιδέα -που σίγουρα έχεις δοκιμάσει- είναι να κρατάς το serum για τα μάτια σου στο ψυγείο. Αυτό θα μειώσει το πρήξιμο και θα φωτίσει την περιοχή.\n4. Αναζήτησε την καφεΐνη στα συστατικά των προϊόντων σου. Βελτιώνει την κυκλοφορία στην περιοχή.\n5. Επίσης μπορείς να αναζητήσεις στοιχεία όπως ρετινόλη και βιταμίνη C. Είναι υποστηρικτικά συστατικά για την αποφυγή των ερεθισμών αλλά και την διατήρηση της ομοιοχρωμίας στην επιδερμίδα της περιοχής.\n6. Το άλλο κλασικό κόλπο είναι τα σακουλάκια απο πράσινο τσάι. Φτιάξε το τσάι σου, πιες το και μετά βάλε τα σακουλάκια για 20 λεπτά στο υγείο. Θα βελτιώσεις την κυκλοφορία και το πρήξιμο κάτω από τα μάτια.\n7. Άλλος ένας διαχρονικός τρόπος είναι οι φέτες από αγγούρι. Τα αντιοξειδωτικά του αγγουριού βοηθούν να μειωθούν τους ερεθισμούς.\n8. Αν πιστεύεις πως για τα κουρασμένα σου μάτια ευθύνονται οι αλλεργίες σου τότε θα πρέπει να το κουβεντιάσεις με τον γιατρό σου.\n9. Μπορείς επίσης να μειώσεις ή να αποφεύγειες εντελώς το αλάτι στη διατροφή σου, τα γλυκαντικά και τα συντηρητικά.\n10. Αν για το πρόβλημα ευθύνεται ο ήλιος τότε θα πρέπει να συζητήσεις με την αισθητικό ή τη δερματολόγο σου.\n11. Πίνε αρκετό νερό, θα ωφεληθεί όλος ο οργανισμός σου και πολύ περισσότερο το δέρμα σου.\n12. Κι τέλος, βρες το σωστό για σένα concealer για να καλύψεις τις ατέλειες κάτω από τα μάτια σου.\nΗ λίστα με όλα εκείνα που πρέπει να έχεις ξεμπερδέψει...


US TV: Golden Globe Noms\nΣήμερα το πρωί ανακοινώθηκαν οι υποψηφιότητες για την 63η απονομή των Golden Globes, η οποία θα πραγματοποιηθεί στις 16 Ιανουαρίου στο Beverly Hills. Το επίπεδο των τηλεοπτικών συμμετοχών στις τελικές λίστες είναι ιδιαίτερα απογοητευτικό και μέχρι που με κάνει να νοσταλγώ τα Emmy. Διαβάζοντας τις πεντάδες αισθάνθηκα πως είχα μπροστά μου τους πίνακες με τις θεαματικότητες. Πού είναι οι λιγότερο γνωστές σειρές? Όλο τα ίδια και τα ίδια, με μόνες εξαιρέσεις 2-3 σειρές καλωδιακών καναλιών. Αν επικρατούσε η ίδια λογική στις ταινίες θα βλέπαμε παντού Harry Potter, Narnia, Saw II, Fantastic Four, Flightplan και λοιπά ποπ κορν, άντε πες με το Brokeback Mountain ως το αντίστοιχο [συμπληρώστε τυχαίο show του ΗΒΟ] των σειρών.\nΚαι τι κόλλημα είναι αυτό με το άδειασμα όσων σειρών έχουν παλιώσει? Υπάρχει κάποιο όριο ηλικίας που δεν έχω αντιληφθεί? Ζήτημα αν υπάρχουν 2-3 υποψηφιότητες για σειρές από την 3η τους σεζόν και άνω.\nΟι μόνες περιπτώσεις υποψηφιοτήτων για παλιότερες ή χαμηλής θεαματικότητας σειρές, είναι η συμμετοχή κάποιου υπερβολικά διάσημου κινηματογραφικού ηθοποιού (Glenn Close, Chris Rock) σε αυτές.\nΑλλά δεν πειράζει, το θάψιμο είναι το μόνο πράγμα που κάνω με μεγαλύτερη ευχαρίστηση από το overhyping, οπότε ας ξεκινήσουμε την παράθεση των υποψηφιοτήτων.\nMόνο το Lost παραμένει στη θέση του σε σχέση με την περσινή 5άδα (παρά την ποιοτική του πτώση), με το περσινό βραβείο (Nip/Tuck) να μην είναι καν υποψήφιο, δικαίως. Το εξαιρετικής φήμης νέο δράμα του ΗΒΟ, Rome, πήρε τη θέση των απόντων για το 2005, Sopranos.\nΗ παρουσία του Commander in Chief αποτελεί ανέκδοτο, ειδικά από το στιγμή που το original West Wing, μετά από ένα συναρπαστικό φινάλε πέρσι, διανύει φέτος μια καθηλωτική σεζόν συμπληρώνοντας ένα έξοχο 2005. Εξίσου μεγάλο ερωτηματικό και η υποψηφιότητα του Prison Break, μια σειρά ναι μεν διασκεδαστικότατη, αλλά με το λιγότερο προβληματική δραματουργία. Είναι εμφανές οτι οι άνθρωποι δεν έχουν δει ποτέ τους Veronica Mars, αλλιώς η προτίμηση του "δράματος" φυλακής του Fox δεν εξηγείται με καμία δύναμη.\nΕπίσης: Πού είναι Six Feet Under, Gilmore Girls και Shield? Στο 2005 είδαμε πιθανώς τις κορυφαίες σεζόν κάθε μιας από τις παραπάνω σειρές, αλλά στις Σφαίρες είναι εμφανές οτι σκοτώνουν τα σόου όταν γερνάνε.\n100% διαφορετικό roster σε αυτή την κατηγορία. Και πάλι, οτιδήποτε προέρχεται από παλιότερη σειρά αποφεύγεται σα χολέρα εκτός της πανάξιας Glenn Close (που όμως αποτελεί εξαίρεση λόγω του ειδικού βάρους της). Που είναι η περσινή νικήτρια, Mariska Hargitay? Και τι δουλειά έχει εδώ η Geena Davis?\nΕυχάριστη η παρουσία της φοβερής Sedgwick, αλλά και μόνο στην προοπτική των Globes pulling an Arquette α λα Emmys, τρέμω. Και εκεί είχε επιπλέον απέναντί της και την σπαρακτική Frances Conroy του Six Feet Under. Πραγματικά, όσοι ψηφίζουν για αυτά τα βραβεία έχουν δει τα τελευταία επεισόδια του δράματος του ΗΒΟ? Γιατί αν ναι, τότε κάτι είναι πολύ χαλασμένο σε αυτό τον κόσμο.\nΕπίσης: Lauren Graham (Gilmore Girls) και Kristen Bell (Veronica Mars)? Η εξισορρόπηση του δράματος και των αστείων διαλόγων στις πλάτες αυτών των δύο, υπήρξε για μια ακόμα χρονιά αξιοθαύμαστη. Αλλά είπαμε, αυτές οι δύο σειρές έχουν την κατάρα της Buffy: they're not to be touched.\nWentworth Miller? Πείτε μου πως αστειεύεστε. Το να προτείνεται αυτό το κριάρι αντί του ΣΥΓΚΛΟΝΙΣΤΙΚΟΥ Peter Krause ή των περσινών υποψηφίων Ian McShane (Deadwood), Michael Chiklis (The Shield), Julian McMahon (ίσως το μοναδικό στοιχείο του Nip/Tuck που είναι actually βελτιωμένο σε σχέση με την 2η σεζόν) είναι προσβλητικό. Ο Kiefer Sutherland απλά γεμίζει χώρο (η 4η σεζόν δεν είναι ούτε κατά διάνοια η πιο απαιτητική, ερμηνευτικά, για τον πρωταγωνιστή του 24), ενώ με χαρά είδα επιτέλους να αναγνωρίζονται οι Matthew Fox και Patrick Dempsey.\nΑ, και, προφανώς σε μια λογική παράλληλη διάσταση νικητής θα έβγαινε ο Hugh Laurie. Αλλά σε μια λογική παράλληλη διάσταση αυτή η 5άδα θα ήταν διαφορετική κατά τα 4/5 της...\nΞέρετε κάτι? Whatever. Δώστε πάλι τη σφαιρίτσα στο Desperate Housewives που φέτος το θάβουν και οι πέτρες. See if I care. Γιατί για μια 6άδα από την οποία απουσιάζει το Arrested Development, η μόνη αποδεκτή αντίδραση είναι η πλήρης αδιαφορία.\nΦυσικά χαίρομαι για την αναγώριση επιτέλους της Eva Longoria-- Είναι χωρίς αμφιβολία η καλύτερη κωμικός από τις 4, και από τη στιγμή που η σειρά θεωρείται κωμωδία...\nΕπίσης, σωστές οι επιλογές για τις πάντα εξαιρετικές Felicity Huffman (που σκόραρε διπλή υποψηφιότητα στις σφαίρες, μετά από αυτή πρώτου γυναικείου ρόλου σε δραματική ταινία, για το Transamerica), και Mary-Louise Parker για το πρωτοετές δράμα Weeds. Εμ ουυυυπς, σόοοορι, κω-μω-δί-α ήθελα να πω. Πάντα τα μπέρδευα αυτά ρε γαμώτο.\nΌπως και η Parker, έτσι και η θεά Marcia Cross δεν έχουν καμία θέση στις κωμικές κατηγορίες, αλλά δε βαριέσαι. Έτσι κι αλλιώς μιλάμε για την κατηγορία που βράβευσε την Teri Hatcher, for crap's sake. Τι μπορούν να ξέρουν?\nΟ περσινός νικητής Jason Bateman απουσιάζει, και μαζί και το ενδιαφέρον μου για την κατηγορία.\nΔιάολε, θα ήθελα πολύ να μπορώ να πω την παραπάνω φράση, αλλά όσο κι αν είμαι εκνευρισμένος, απλά δεν γίνεται να αδιαφορήσω μπροστά στην τιτανομαχία των Jason Lee - Steve Carell.\nΤην Sandra Oh την αγαπάμε, αλλά προσωπικά θα φωνάζω για την Perkins του Weeds. Καθηλωτική μες στην πνιγηρή της βαριεστημάρα, απεικονίζει το απόλυτο midlife crisis στο πρόσωπο μιας desperate housewife που βλέπει τον τέλειο πλασικό της κόσμο να χάνεται κάτω από τα πόδια της.\nΚαι μες στo γενικότερο σνομπάρισμα προς τις κορυφαίες σειρές, χάσαμε στο δρόμο και τις Lauren Ambrose του Six Feet Under και CCH Pounder του Shield.\nΤι ωραία εκπροσώπηηση για όλο το Sutherland clan! Δίπλα όμως στον συμπαθέστατο Jeremy Piven του Entourage, είναι ο σπουδαίος εν τη γενέση του Naveen Andrews του Lost που αξίζει την αναγνώριση περισσότερο από κάθε άλλον επιζήσαντα στο Νησί. Τα στοιχήματα τρέχουν, τι θα σηκώσει πρώτα, Emmy ή Χρυσή Σφαίρα?\nΚαι στην πλήρη απαξία για Arrested Development και West Wing, χάσαμε Will Arnett και Richard Schiff, αντίστοιχα. Αλλά κερδίσαμε τον Randy Quaid, βρε!...


Ιατρείο διακοπής καπνίσματος στο Νοσοκομείο Ρεθύμνου - Αντικαπνιστική πύλη\nHome » Κέντρα διακοπής του καπνίσματος » Ιατρείο διακοπής καπνίσματος στο Νοσοκομείο Ρεθύμνου\nΥψηλά ποσοστά επιτυχίας γνωρίζει το ιατρείο που βοηθά τους καπνιστές να\nσταματήσουν την κακή αυτή συνήθεια στο Νοσοκομείο Ρεθύμνου κατά τη\nδιάρκεια της λειτουργίας του τα τελευταία δύο χρόνια.\nΌπως σημειώνει ο υπεύθυνος της λειτουργίας του, ο πνευμονολόγος κ. Κώστας Καλλέργης, πολλοί είναι οι άνθρωποι που μέσα σε αυτό το χρονικό διάστημα έσπευσαν να βοηθηθούν από τους ειδικούς, γι’ αυτό ήδη έχουν προστεθεί μέρες και ώρες λειτουργίας. «Επειδή υπήρχε μεγάλη προσέλευση, τώρα λειτουργεί το αντικαπνιστικό ιατρείο κάθε Τετάρτη και Παρασκευή. Είναι μέσα στις προθέσεις μας να αυξήσουμε τις ώρες, γιατί υπάρχει μεγάλο ενδιαφέρον από τον κόσμο, αλλά και διάθεση από μέρους μας να στηρίξουμε και με άλλα μέσα, όπως για παράδειγμα με ψυχολόγους, τους καπνιστές», σημείωσε ο κ. Καλλέργης, ο οποίος λειτουργεί το ιατρείο της Τετάρτης, ενώ το ιατρείο της Παρασκευής έχει αναλάβει ο επιμελητής κ. Βασιλάκης.\nΡωτώντας τους πολίτες για το αν θα επέλεγαν ποτέ να βοηθηθούν για να ξεπεράσουν αυτή την ιδιαίτερα επιβλαβή για την υγεία συνήθεια, οι περισσότεροι φάνηκαν θετικοί, αναγνωρίζοντας το γεγονός ότι το κάπνισμα φταίει για πλήθος προβλημάτων υγείας. Στις περισσότερες περιπτώσεις που φτάνουν στο ιατρείο του Νοσοκομείου Ρεθύμνου τα αποτελέσματα είναι ορατά μετά από δίμηνη στήριξη, είτε με φαρμακευτικές είτε με άλλες μεθόδους.\nΙδιαίτερα σημαντική για τον κ. Καλλέργη είναι και η ψυχολογική στήριξη που προγραμματίζεται να προστεθεί με τη βοήθεια ειδικών για τη θεραπεία των ανθρώπων οι οποίοι πραγματικά αντιμετωπίζουν μεγάλο πρόβλημα να κόψουν το κάπνισμα. «Δεν υπάρχει ηλικιακό όριο, έρχονται και νέα παιδιά. Όμως συνήθως τα άτομα που έρχονται είναι ανάμεσα στα 40 με 50, όταν δηλαδή αρχίζουν να παρουσιάζονται τα πρώτα προβλήματα υγείας», σημείωσε ο κ. Καλλέργης, ο οποίος συμπλήρωσε ότι πλέον στο ιατρείο προσέρχονται και άτομα που απλά έχουν συνειδητοποιήσει ότι πρόκειται για κακή συνήθεια.\n«Σε αυτό καλό έχει κάνει η προπαγάνδα που έχει γίνει από μέρους της Πολιτείας και στην Ελλάδα πλέον», συνέχισε ο γιατρός, που κάλεσε όλους όσους το επιθυμούν να προσέλθουν στο ιατρείο. Αξίζει, δε, να σημειωθεί ότι μετά τη "θεραπεία" οι γιατροί παραμένουν σε επαφή με τους ανθρώπους που κάνουν αυτή τη σημαντική προσπάθεια, προκειμένου – εφόσον επανέλθουν στο κάπνισμα – να τους βοηθήσουν και πάλι να συνεχίσουν την προσπάθεια.\nΣύμφωνα με το γιατρό, ιδιαίτερα σημαντικό είναι να υπάρξει μία καμπάνια ενημέρωσης στα σχολεία, όπου δυστυχώς το φαινόμενο να ξεκινούν από μαθητές οι νέοι το κάπνισμα είναι διαδεδομένο.\nΣε κάθε περίπτωση, η αναζήτηση βοήθειας για να κόψουμε το κάπνισμα είναι μεγάλη υπόθεση, ανεξάρτητα από ηλικίες και προβλήματα. Και είναι ιδιαίτερα θετικό, όταν το αποφασίζουμε, πριν κάνουν την εμφάνισή τους τα πρώτα προβλήματα υγείας…


Ιστορική (φιλοζωική) απόφαση στην Κίνα: Οι σκύλοι αναβαθμίζονται από φαγώσιμα σε κατοικίδια ζώα! – greeceonalert\nΔημοσιεύθηκε την 10 Απριλίου 2020 από greeceonalert\nΗ αρχή έγινε από την Σεντσέν, που απαγόρευσε την βρώση σκυλιών, γατιών και αγρίων ζώων.\nΓια πρώτη φορά στην ιστορία της Κίνας, οι σκύλοι δεν είναι -και- για φάγωμα. Στο πλαίσιο των περιορισμών στο εμπόριο και την κατανάλωση ζώων λόγω κορονοϊού, η κυβέρνηση της χώρας ανακοίνωσε ότι από τώρα και εις το εξής οι σκύλοι είναι ”ζώα συντροφιάς” και όχι ζώα εκτροφής.\nΣύμφωνα με τις γενικές κατευθύνσεις του υπουργείου Γεωργίας της Κίνας, που δημοσιοποιήθηκαν χθες, οι σκύλοι εξελίχθηκαν από “παραδοσιακά ζώα εκτροφής σε ζώα συντροφιάς, στο πλαίσιο “της εξέλιξης του ανθρώπινου πολιτισμού και του δημόσιου αισθήματος αγάπης και προστασίας των ζώων”.\nΗ εμφάνιση του κορονοϊού συνδέθηκε με μία ανοιχτή αγορά της πόλης Γουχάν, στην οποία ζώα σφάζονται και πωλούνται ως τρόφιμα. Όταν οι επιστημονικές έρευνες κατέληξαν ότι η πιθανότερη πηγή μετάδοσης του ιού στους ανθρώπους ήταν ένα είδος νυχτερίδας, η Κίνα απαγόρευσε το εμπόριο αγρίων ζώων – το οποίο απέφερε κέρδη εκατοντάδων εκατομμυρίων.\nΤο πρώτο βήμα είχε γίνει στις 2 Απριλίου, όταν οι αρχές της πόλης Σεντσέν ανακοίνωσαν ότι από την Πρωτομαγιά απαγορεύεται η κατανάλωση σκυλιών και γατιών. Οι σκύλοι χρησιμοποιούνται παραδοσιακά στην κουζίνα της νότιας Κίνας, όπως τα βατραχοπόδαρα και οι χελώνες, τα οποία λίγο έλειψε να μπουν στην απαγορευμένη λίστα, αλλά μετά τις έντονες αντιδράσεις, μπορούν να τρώγονται ελεύθερα.\nΕτικέτες: σκυλιά,φαγώσιμα,φιλοζωική,Κίνα,Κοροναΐος,κυβέρνηση,κατοικίδιαCategories: Διεθνή,Ιατρικά,Φιλοζωικά\nΠροηγούμενεςΔείτε το βίντεο » Δράσεων και απολογισμού του ΓΕΕΘΑ από τις Καστανιές στον Έβρο»\nΕπόμενηΚορονοϊός: 3 ακόμη θάνατοι σήμερα. 96 συνολικά στην χώρα μας!


Ανεξάρτητα από τον τρόπο αποστολής των προϊόντων μπορείς να εξοφλήσεις την παραγγελία σου με τους τέσσερις παρακάτω τρόπους.\nΟι τρόποι πληρωμής δεν μπορούν να χρησιμοποιηθούν συνδυαστικά για την πληρωμή της ίδιας παραγγελίας.\nΠληρωμή με αντικαταβολή, πιστωτική κάρτα, Έντοκες ή Άτοκες δόσεις δεν υποστηρίζονται.\n1) Με χρεωστική ή προπληρωμένη Prepaid κάρτα\nΣτο eshop γίνονται δεκτές όλες οι χρεωστικές κάρτες ή προπληρωμένες Prepaid κάρτες και η χρέωση θα γίνεται σε αληθινό χρόνο. Στο eshop μας οι συναλλαγές γίνονται με απόλυτη ασφάλεια.\nΠρέπει να υποδείξετε το ονοματεπώνυμό σας και τον κωδικό της αγοράς σας στα στοιχεία της κατάθεσης, όπως ακριβώς αυτό καταχωρήθηκε όταν έγινε η παραγγελία.\nΜόλις κάνετε την κατάθεση θα πρέπει οπωσδήποτε να μας ενημερώσετε καλώντας μας στο 210 48 11 900 στέλνοντας μας ένα e-mail (sales@altemco.gr) με το όνομά σας, τον αριθμό της παραγγελίας, το συνολικό ποσό καθώς και την ημερομηνία και την τράπεζα που κάνατε την κατάθεση.\nALPHA BANK 2520020020040871 GR 46 0140 2520 2520 0200 2004 087\nEUROBANK 0026 0002 6902 0136 7681 GR 930 26 000 20000 6902 0136 7681\nΕΘΝΙΚΗ ΤΡΑΠΕΖΑ 04420162572 GR 47 0110 0440 0000 0442 0162 572\nΤΡΑΠΕΖΑ ΠΕΙΡΑΙΩΣ 6627102924813 GR 77 0171 6270 0066 2710 2924 813\n3) Στο κατάστημα με μετρητά\nΥπάρχει η δυνατότητα πληρωμής στο ταμείο στο κατάστημα μας. Η πληρωμή αυτή γίνεται με μετρητά εφόσον το πόσο δεν υπερβαίνει τα 620,00 ευρώ για επαγγελματίες & 500,00 ευρώ για ιδιώτες, βάση της ισχύουσας νομοθεσίας.\n4) Στο κατάστημα με ePOS\nΥπάρχει η δυνατότητα πληρωμής στο ταμείο στο κατάστημα μας με ePOS.


Οικογενειακά ξενοδοχεία σε Lairg, Ηνωμένο Βασίλειο | Hotels.com\nΟικογένεια ξενοδοχεία στην πόλη Lairg\nΞενοδοχεία - Οικογένεια - Lairg\nLairg: Πώς είναι αυτός ο προορισμός για οικογενειακές διακοπές;\nΑν ψάχνετε το ιδανικό μέρος διακοπών για οικογένειες, τι θα λέγατε για αυτόν τον προορισμό (Lairg); Εδώ θα βρείτε διάφορες δραστηριότητες για οικογένειες που σίγουρα θα απολαύσουν και τα παιδιά και οι ενήλικες. Περάστε μια μέρα βλέποντας αξιοθέατα όπως: Κάστρο Ardvreck, Suilven (βουνό) και Ben Hope (βουνό). Όταν είστε έτοιμοι να χαλαρώσετε μετά από μια ημέρα εξερεύνησης της περιοχής με την οικογένεια, σε αυτόν τον προορισμό (Lairg) θα βρείτε πολλά μέρη, για να διαμείνετε, όπως ξενοδοχεία για οικογένειες με πισίνες και ξενοδοχεία με οικογενειακές σουίτες. Διαθέτουμε 3 οικογενειακά ξενοδοχεία σε αυτόν τον προορισμό (Lairg), οπότε θα βρείτε σίγουρα κάτι που να ανταποκρίνεται στις ανάγκες σας!\nLairg: Ποια είναι τα κατάλληλα μέρη για διαμονή με παιδιά;\nHostel στα βουνά (Lairg)\nΞενοδοχείο στα βουνά με μπαρ, κοντά σε: Κάστρο Varrich\nBed & breakfast στα βουνά (Lairg)\n• Παιδικό μενού • Δωρεάν χώρος στάθμευσης • Δωρεάν πρωινό κατά παραγγελία • Δωρεάν WiFi στο δωμάτιο • Κεντρική τοποθεσία\nΔωμάτια με τζάκια και κρεβάτια memory foam (Lairg)\n• Δωρεάν χώρος στάθμευσης • Εστιατόριο • Μικρή κουζίνα στο δωμάτιο\nLairg: Τι μπορώ να δω και να κάνω με τα παιδιά εδώ και στη γύρω περιοχή;\nΘα ανακαλύψετε ότι ο προορισμός αυτός (Lairg) και η γύρω περιοχή διαθέτουν πολλά ενδιαφέροντα πράγματα για να δείτε και να κάνετε, όταν επισκεφτείτε την περιοχή με την οικογένειά σας. Ορίστε μερικές ιδέες, για να κάνετε τη διαμονή σας αξέχαστη:


Θέλει να τελειώσει τη Λίβερπουλ η Γιουνάιτεντ, ισορροπίες στη Γερμανία | SDNA\nΔύο αγώνες του αγγλικού Κυπέλλου και της Μπουντεσλίγκα, με ώρα έναρξης τις 19:00 θα τραβήξουν παιχνίδι. Κυρίως το σούπερ ντέρμπι στο «Όλντ Τράφορντ», αλλά ενδιαφέρον έχει και η μάχη της παραμονής στη Γερμανία.\nΤα εξ αναβολής παιχνίδια της 18ης αγωνιστικής της Πρέμιερ Λιγκ, που έγιναν μέσα στην εβδομάδα, άλλαξαν εντελώς τις βαθμολογικές ισορροπίες.\nΗ Μάντσεστερ Γιουνάιτεντ έκανε ακόμη ένα διπλό, στην έδρα της Φούλαμ και παρέμεινε στην κορυφή, ενώ την Πέμπτη η Λίβερπουλ γνώρισε οδυνηρή εντός έδρας ήττα από την Μπέρνλι (1-0). Οι «κόκκινοι» έμειναν στην 4η θέση, έξι βαθμούς πίσω από τους «μπέμπηδες» και πλέον, πρώτο φαβορί για τον τίτλο γίνεται πάλι η Σίτι, που έχει κι έναν αγώνα λιγότερο. Σήμερα, η Γιουνάιτεντ φιλοξενεί τη Λίβερπουλ για το Κύπελλο κι έχει την ευκαιρία να την… τελειώσει. Αν νικήσει και την αποκλείσει της στερεί ακόμη ένα εγχώριο τρόπαιο και το πιθανότερο είναι να την κρατήσει γενικώς εκτός τίτλων. Ναι μεν πρόκειται για ντέρμπι, όμως τη δεδομένη χρονική στιγμή ομάδα του Σόλσκιερ έχει ένα σαφέστατο προβάδισμα.\nΤην ίδια ώρα στη Γερμανία, η Χόφενχαϊμ φιλοξενεί την Κολωνία, με τις αποδόσεις να χαρακτηρίζονται λίγο… γενναιόδωρες για τη γηπεδούχο. Η μεταξύ τους απόσταση είναι μόλις τέσσερις βαθμοί. Η γηπεδούχος νίκησε την περασμένη εβδομάδα την παραπαίουσα Χέρτα στο Βερολίνο, όμως εκείνο το αποτέλεσμα δεν μπορεί ν’ αποτελεί σημείο αναφοράς, δεδομένης της τραγικής κατάστασης της Χέρτα. Γενικά, η Χόφενχαϊμ δεν βρίσκεται στα καλύτερά της. Η Κολωνία είναι αρκετά επικίνδυνη εκτός έδρας. Μπορεί να έχει κακή παράδοση απέναντι στη σημερινή της αντίπαλο, όμως στις 7 τελευταίες της «εξόδους» έχει χάσει μόνο από τη Φράιμπουργκ.\nΟι δύο ομάδες είναι αναγκασμένες να ψάξουν το γκολ κι από τη στιγμή που έχουν κακές άμυνες, είναι πολύ πιθανό να υπάρξουν γκολ εκατέρωθεν. Αλλά, επίσης είναι αρκετά πιθανό είναι να συμβιβαστούν στον βαθμό.\nΜΑΝΤΣΕΣΤΕΡ Γ. – ΛΙΒΕΡΠΟΥΛ 1 2,44\nΧΟΦΕΝΧΑΪΜ – ΚΟΛΩΝΙΑ Χ 3,75


Βίαιες ταραχές ξέσπασαν στο Μιλγουόκι μετά τον θάνατο ενόπλου από τα πυρά αστυνομικού | Newspepper\nΒίαιες ταραχές ξέσπασαν στο Μιλγουόκι μετά τον θάνατο ενόπλου από τα πυρά αστυνομικού\nΣτο Μιλγουόκι των ΗΠΑ ξέσπασαν βίαιες ταραχές, από ένα πλήθος οργισμένων διαδηλωτών, μερικές ώρες μετά τον θάνατο ενός οπλισμένου υπόπτου από τα πυρά ενός αστυνομικού κατά τη διάρκεια της καταδίωξης του πρώτου από τον αστυνομικό που έκανε περιπολία έπειτα από οδικό έλεγχο, ανακοίνωσαν οι αρχές.\nΗ αστυνομία του Μιλγουόκι διευκρίνισε ότι ένας αστυνομικός είχε νωρίτερα ανοίξει πυρ και είχε σκοτώσει έναν ύποπτο κατά την καταδίωξή του έπειτα από έναν οδικό έλεγχο που έγινε το απόγευμα του Σαββάτου. Οι αρχές δεν αποκάλυψαν στοιχεία για την καταγωγή ούτε του υπόπτου που σκοτώθηκε ούτε του αστυνομικού που τον πυροβόλησε. Το μόνο στοιχείο που δόθηκε στη δημοσιότητα είναι ότι ο νεκρός ήταν 23 ετών. Το περιστατικό αυτό σημειώθηκε σε μια από τις πιο φτωχές γειτονιές, οι περισσότεροι κάτοικοι της οποίας είναι Αφροαμερικανοί, της πόλης.\nΔεν έχει διευκρινιστεί ακόμη αν ο ύποπτος έστρεψε το όπλο του ή πυροβόλησε τους αστυνομικούς, δήλωσε ο αξιωματούχος της αστυνομίας του Μιλγουόκι Μπιλ Τζέσαπ. “Όλα θα αποσαφηνιστούν τις ερχόμενες ημέρες”, πρόσθεσε. Λίγο μετά το περιστατικό ένα οργισμένο πλήθος έσπασε τα παράθυρα ενός άδειου περιπολικού και πυρπόλησε ένα άλλο, ενώ στη συνέχεια πυρπόλησε ένα πρατήριο καυσίμων. “Η πόλη μας βρίσκεται σε αναταραχή απόψε”, δήλωσε ο πρόεδρος του Συμβουλίου της Κοινότητας του Μιλγουόκι Άλντερμαν Ασάντι Χάμιλτον.\nΟι αρχές πιστεύουν ότι εμπρησμοί έγιναν σε συνολικά τρεις τοποθεσίες, σύμφωνα με τον δήμαρχο της πόλης, ενώ οι πυροσβέστες δεν μπορούσαν αρχικά να προβούν στην κατάσβεσή τους λόγω των πυροβολισμών που έριχναν κάποιοι από το πλήθος. Η πυροσβεστική υπηρεσία αγωνίζεται τώρα για την κατάσβεση μιας δεύτερης πυρκαγιάς, όπως διευκρινίστηκε, σε ένα κατάστημα με εξαρτήματα αυτοκινήτων που βρίσκεται κοντά στο σημείο που ξέσπασαν οι διαμαρτυρίες. Επίσης ένα τοπικό δίκτυο που ανήκει στο NBC μετέδωσε ένα βίντεο που δείχνει πυροσβέστες να έχουν σπεύσει σε μια τράπεζα από το μπροστινό παράθυρο της οποίας βγαίνουν καπνοί.\nΤο πλήθος περισσότερων από 100 διαδηλωτών, σύμφωνα με τα τοπικά μμε, πυροβολούσε και πετούσε πέτρες την ώρα που η αστυνομία προσπαθούσε να το διαλύσει, και ένας αστυνομικός τραυματίστηκε από τούβλο που έριξε διαδηλωτής. Τρεις συλλήψεις έγιναν στην πόλη σε σχέση με τις ταραχές, δήλωσε παράλληλα ο αξιωματούχος της αστυνομίας Τζέιμς Χάρπολ, προσθέτοντας ότι πολλοί πυροβολισμοί ρίφθηκαν από διάφορες τοποθεσίες κατά τη διάρκεια των επεισοδίων.\nΟι ταραχές αυτές είναι οι πιο πρόσφατες από μια σειρά βίαιων διαδηλώσεων που γίνονται σε διάφορες πόλεις των ΗΠΑ, μεταξύ των οποίων το Μπατόν Ρουζ, το Ντάλας, το Φέργκιουσον, η Νέα Υόρκη και το Όκλαντ, τα τελευταία δύο χρόνια μετά τον θάνατο ανθρώπων από τα πυρά αστυνομικών. Όλα τα προηγούμενα περιστατικά αφορούσαν νεαρούς Αφροαμερικανούς άνδρες, το οποίο οδήγησε στη δημιουργία του κινήματος “Οι Ζωές των Μαύρων Μετράνε”. “Είναι μια κραυγή προειδοποίησης”, σημείωσε ο Άλντερμαν Χάλιφ Ράνεϊ. “Οι μαύροι του Μιλγουόκι έχουν κουραστεί. Έχουν κουραστεί να ζουν υπό αυτήν την καταπίεση”, πρόσθεσε.\nΠροηγούμενο άρθροΤα ζώδια σήμερα 14/8/2016\nΕπόμενο άρθροSunday Times: Πιθανώς το Brexit πάει για το 2019


ΑΠΑΝΤΑ ΟΡΘΟΔΟΞΙΑΣ: Είδα τα Άγια λείψανα του Αγίου Νεκταρίου ,κατά την ανακομιδή το 1963, να είναι κίτρινα σαν κεχριμπάρι και μοσχοβολούσαν !!!\nΕίδα τα Άγια λείψανα του Αγίου Νεκταρίου ,κατά την ανακομιδή το 1963, να είναι κίτρινα σαν κεχριμπάρι και μοσχοβολούσαν !!!\n" Είδα τα Άγια λείψανα του Αγίου Νεκταρίου ,κατά την ανακομιδή το 1963, να είναι κίτρινα σαν κεχριμπάρι και μοσχοβολούσαν !!! Η μοσχοβολιά που έβγαινε μέσα από τον τάφο του Αγίου ΔΕΝ ΠΕΡΙΓΡΑΦΕΤΑΙ !!! Τα έζησα όλα αυτά ως αυτόπτης μάρτυρας " !!!__Άγιος Ιερομόναχος π.Προκόπιος Μερτύρης\nΑπόσπασμα από τη ΣΥΓΚΛΟΝΙΣΤΙΚΗ διήγηση του μακαριστού Αγίου Ιερομονάχου πατρός Προκοπίου Μερτύρη !!! Ο πατήρ Προκόπιος ήταν πνευματικό εγγόνι του Αγίου Νεκταρίου και όπως γίνεται φανερό είναι μια σύγχρονη Αγία Μορφή !!! Ήταν κτήτωρ της Ι. Μονής Παναγίας «η Πάντων Χαρά» στο Καλέτζι Κορινθίας.Έφυγε προς την Αιώνια Ζωή το 2016.Ολόκληρη τη συγκλονιστική ομιλία μπορείτε να την παρακολουθήσετε εδώ-->https://www.youtube.com/watch?v=hzOzGDO4dw4


«Καθαρίζουν» και πληρώνουν οι έμπειροι - inpaok.com\n«Καθαρίζουν» και πληρώνουν οι έμπειροι\n09. Αυγούστου 2018 14:05 inpaok\nΚαλησπέρα σε όλο τον κόσμο. Ένα ακόμα ενδιαφέρον στοιχηματικά διήμερο ανήκει στο παρελθόν, με το κουπόνι να γεμίζει σταδιακά και τη στήλη να συνεχίζει το σερί των επιτυχιών της, με ένα ακόμα ταμείο απόδοσης λίγο πάνω από τις τέσσερις μονάδες.\nΜπαίνοντας λοιπόν σιγά σιγά σε φουλ ποδοσφαιρικούς αλλά και στοιχηματικούς ρυθμούς, με την έναρξη αρκετών ευρωπαϊκών πρωταθλημάτων τα Σαββατοκύριακα, έχουμε πλέον και γεμάτα μεσοβδόμαδα κουπόνια, καθώς τα προκριματικά σε Champions league και Europa league, χτυπάνε κόκκινα με τη συμμετοχή πλέον πιο εμπορικών ομάδων.\nΜε δύο τριάδες θα ασχοληθούμε σήμερα Πέμπτη, από τους πρώτους αγώνες της σειράς των προκριματικών για το Europa league. Ξεκινάμε με το διπλό της Μπορντό στην Ουκρανία κόντρα στην άπειρη και αδύναμη Μάριουπολ. Θεωρώ ότι οι Γάλλοι θα καθαρίσουν από το πρώτο παιχνίδι την υπόθεση πρόκριση με συνοπτικές διαδικασίες και θα μετατρέψουν τη ρεβάνς σε βόλτα.\nΚάτι αντίστοιχο περιμένω και από τη Ζενίτ, η οποία έχει όλα τα φόντα να περάσει με νίκη από την έδρα της Ντιναμό Μινσκ και να τελειώνει με την πρόκριση. Τέλος διπλό βλέπω και για τη Φέγενορντ, η οποία εύκολα ή δύσκολα θα πάρει το διπλό στη Σλοβακία, κόντρα στην επίσης άπειρη Τρεντσίν.\nΤέλος ενδιαφέρον έχει και η τριάδα με τα όβερ Σπάρτακς – Σούντουβα, Λειψία – Ουν. Κραϊόβα και Φίτεσε – Βασιλεία, με τις ομάδες να προέρχονται από συνεχόμενα όβερ αλλά και goal / goal.\nΜΑΡΙΟΥΠΟΛ – ΜΠΟΡΝΤΟ 2 (1,65)\nΝΤΙΝΑΜΟ ΜΙΝΣΚ – ΖΕΝΙΤ 2 (1,53)\nΤΡΕΝΤΣΙΝ – ΦΕΓΕΝΟΡΝΤ 2 (1,95)\nΣΠΑΡΤΑΚΣ – ΣΟΥΝΤΟΥΒΑ ΟΒΕΡ 2,5 (2,25)\nΛΕΙΨΙΑ – ΟΥΝ. ΚΡΑΙΟΒΑ ΟΒΕΡ 2,5 (1,55)\nΦΙΤΕΣΕ – ΒΑΣΙΛΕΙΑ ΟΒΕΡ 2,5 (1,80)\nΘερινές στοιχηματικές ανησυχίες


Μητσοτάκης: Κοστολογημένα και ρεαλιστικά αυτά που λέμε - Aftodioikisi.gr\n21 Μαΐου 2019 - 13:38\n«Ο κ. Τσακαλώτος έχει πει ότι θέλει να φορολογήσει τη μεσαία τάξη. Η κυβέρνηση το έκανε πολύ συνειδητά και έβγαλε μεγαλύτερα πλεονάσματα, για να έρθει τώρα προεκλογικά να δώσει κάποια επιδόματα», τόνισε ο Κυριάκος Μητσοτάκης στην πρωινή τηλεοπτική εκπομπή του Alpha, επιχειρώντας να εξηγήσει τη διαφορά από το δικό του κόμμα. «Εμείς στηρίζουμε τη μεσαία τάξη. Θέλω να εξαγγείλω λίγα και καλά. Είναι κοστολογημένα και ρεαλιστικά αυτά που λέμε, υπό την προϋπόθεση ότι θα αναπτυχθεί συνολικά η οικονομία βάσει του σχεδίου μας», ανέφερε. Ο πρόεδρος της ΝΔ ξεκαθάρισε ότι δεν υποτιμά τη σημασία «του επιδόματος στους συνταξιούχους, αλλά δεν είναι 13η σύνταξη, όπως θέλουν να την παρουσιάσουν».\nΌσον αφορά την επόμενη μέρα, όπως είπε ο κ. Μητσοτάκης, το πρώτο νομοσχέδιο που θα φέρει στη Βουλή η κυβέρνησή του, εάν η ΝΔ είναι πρώτη δύναμη, θα αφορά την οργάνωση του κράτους. Αμέσως μετά θα προχωρήσει σε «μεγάλη φορολογική μεταρρύθμιση», ενώ θα προβεί σε άμεσες παρεμβάσεις που αφορούν την παιδεία, τη μείωση της γραφειοκρατίας και την απλοποίηση του επενδυτικού περιβάλλοντος,\nΚληθείς να σχολιάσει το ενδεχόμενο εσωκομματικών εξελίξεων, εφόσον το αποτέλεσμα για τη ΝΔ δεν είναι καλό, ο κ. Μητσοτάκης απάντησε: Δεν υπάρχει κανένα ζήτημα. Αμέσως μετά τις εκλογές, όλοι θα κάνουμε ταμείο και θα διορθώσουμε τα όποια λάθη μας. Έχω απόλυτη εμπιστοσύνη στην κρίση του ελληνικού λαού. Η ΝΔ σήμερα είναι απόλυτα συσπειρωμένη αλλά και σε μεγάλο βαθμό ανανεωμένη. Κάνουμε άνοιγμα στην κοινωνία», είπε και πρόσθεσε πως θα αγωνιστεί μέχρι την τελευταία στιγμή να πείσει τους πολίτες να εμπιστευτούν το κόμμα του.\nΠΟΛΙΤΙΚΗ, ΜΗΤΣΟΤΑΚΗΣ, ΚΟΣΤΟΛΟΓΗΜΕΝΑ, ΡΕΑΛΙΣΤΙΚΑ


Φωτιά στην Καλιφόρνια με νεκρούς κι αγνοούμενους (Photos- Videos)\nΝεκροί κι αγνοούμενοι απ’ την πύρινη λαίλαπα στην Καλιφόρνια, ενώ η φωτιά συνεχίζει να καίει απειλώντας δεκάδες πόλεις. Όλες οι τελευταίες εξελίξεις για τα πύρινα μέτωπα.\nΕννέα άνθρωποι έχουν χάσει τη ζωή τους απ’ τη φωτιά στην Καλιφόρνια ενώ όλα τα θύματα απανθρακώθηκαν στην προσπάθειά τους να ξεφύγουν τις φλόγες της πυρκαγιάς «Camp Fire» στα βόρεια της πολιτείας. Την ίδια στιγμή 35 άνθρωποι αγνοούνται ενώ πάνω από 100.000 άτομα έχουν εγκαταλείψει τις εστίες τους.\nPray for #California 🙏🏻#CaliforniaFires pic.twitter.com/JZiRFF8XsV\n— ABDULLA M&S ALMANSOORI🔰 (@88088abdulla) November 9, 2018\nΣύμφωνα με όσα έγιναν γνωστά, τα πρώτα πέντε θύματα βρέθηκαν απανθρακωμένα στα αυτοκίνητά τους. Τις τελευταίες ώρες, οι Αρχές βρήκαν άλλες 4 σορούς στην ίδια περιοχή, επίσης απανθρακωμένες από τις φλόγες που εξακολουθούν να μαίνονται.\nΠαράλληλα, σύμφωνα με την επίσημη ενημέρωση τρεις πυροσβέστες έχουν τραυματιστεί από την πυρκαγιά «Camp Fire», όπως ονομάστηκε από τις αρχές.\n— womenzilla.com (@womenzilla) November 10, 2018\nΗ φονική πυρκαγιά έχει καταστρέψει πάνω από 6.700 σπίτια και επιχειρήσεις ενώ η φωτιά εξακολουθεί να κατακαίει εκτάσεις περίπου 145χλμ βόρεια του Σακραμέντο.\nΤην ίδια ώρα, στα νότια της πολιτείας της Καλιφόρνια μαίνονται δύο ακόμη πυρκαγιές. Ανάμεσα στις δεκάδες πόλεις για τις οποίες έχει εκδοθεί εντολή εκκένωσης, είναι και το Θάουζαντ Όουκς, όπου την περασμένη Τετάρτη ένας πρώην πεζοναύτης άνοιξε πυρ σε νυχτερινό κέντρο και σκοτώνοντας 12 άτομα.\nΠάνω από 100.000 κάτοικοι της πολιτείας έχουν διαταχθεί να εγκαταλείψουν τις οικίες τους, από την πόλη Καλαμπάσας στα δυτικά μέχρι την ακτή του Μαλιμπού.\nΜάλιστα, εκεί διαμένουν και πολλοί celebrities, οι οποίοι έστειλαν το δικό τους μήνυμα.\nΤο ζεύγος Kardashian- West με την οικογένειά τους αναγκάστηκαν να εγκαταλείψουν το σπίτι τους καθώς δόθηκε εντολή εκκένωσης, ενώ η Kim Kardashian ζήτησε απ’ όλους να προσευχηθούν κι ευχαρίστησε τους πυροσβέστες που τους κρατούν ασφαλείας.\nΟ Kanye West μέσω Twitter καθησύχασε τον κόσμο, λέγοντάς τους ότι όλα τα μέλη της οικογένειάς του είναι καλά και ασφαλή από τις φλόγες.\nΜήνυμα στο Twitter έγραψε κι η Alyssa Milano, η οποία επίσης διαμένει στην περιοχή, προτρέποντας τους χρήστες να ενισχύσουν οικονομικά το έργο των πυροσβεστών που ρισκάρουν τη ζωή τους στα τρία μέτωπα.\nΘυμίζουμε ότι απ’ τις φωτιές είχε πληγεί σφοδρά η Καλιφόρνια και το Καλοκαίρι που μας πέρασε:\nΑκόμα ένα spoiler! Αποχωρεί η Ροζάνα απ’ το GNTM


ΝΑΝΤΙΑ ΚΟΝΤΟΓΕΩΡΓΗ: «ΟΣΟΙ ΔΗΜΙΟΥΡΓΟΥΜΕ ΛΕΙΤΟΥΡΓΟΥΜΕ ΕΡΩΤΙΚΑ ΕΞ ΟΡΙΣΜΟΥ»\nΑρχική σελίδα Celebrities Νάντια Κοντογεώργη: «Όσοι δημιουργούμε λειτουργούμε ερωτικά εξ ορισμού»\nΝάντια Κοντογεώργη: «Όσοι δημιουργούμε λειτουργούμε ερωτικά εξ ορισμού»\nΤα τελευταία χρόνια, η Νάντια Κοντογεώργη είναι ζευγάρι με τον συνάδελφό της, Χάρη Παντελιδάκη. Έχει επιλέξει να διατηρείς την προσωπική της ζωή μακριά από τα φώτα της δημοσιότητας...\n«Ναι και γι' αυτόν τον λόγο δεν απαντώ ποτέ σε τέτοιες ερωτήσεις (σ.σ.: γέλια) είπε στο Weekend.\n«Οσοι δημιουργούμε λειτουργούμε ερωτικά εξ ορισμού. Πιστεύω πως αυτό συμβαίνει σε όλους»\n-Το τηλεοπτικό κοινό σε αγάπησε πολύ μέσα από τον ρόλο της Βίβιαν στο «Κάτω Παρτάλι». Τι γεύση σου άφησε αυτή η σειρά; Διατηρείς επαφή με τους ηθοποιούς της σειράς;\n«Αγάπησα πολύ τη Βίβιαν και το «Κάτω Παρτάλι» με τους ιδιαίτερους ρόλους και τους ανθρώπους του. θυμάμαι αυτή τη συνεργασία μου με ιδιαίτερη ευγνωμοσύνη! Διατηρώ επαφή με τους περισσότερους ακόμα και τώρα. Υπάρχουν άνθρωποι που είτε ήταν φίλοι μου πριν από τη σειρά είτε έγιναν αργότερα.»\n-Τι είναι αυτό που σε ιντριγκάρει νια την επιλογή ενός ρόλου;\n«Νομίζω πως για την επιλογή ενός ρόλου βασίζομαι κυρίως στο ένστικτο μου: Και αυτό είναι-κάτι που τις περισσότερες φορές δεν έχει λογική εξήγηση.»\n-Σου έχει γίνει πρόταση νια να συμμετάσχεις σε κινηματογραφική παραγωγή;\n«Η αλήθεια είναι πως στο παρελθόν έχω δεχτεί αρκετές προτάσεις να συμμετάσχω σε κινηματογραφικές παραγωγές, αλλά μέχρι τώρα δεν έχουν δημιουργηθεί οι ιδανικές συνθήκες για να ευδοκιμήσει η συνεργασία.»\nΝάντια Κοντογεώργη: «Θα ήθελα να μου γίνει πρόταση για ταινία»\nΝάντια Κοντογεώργη: «Θα ήθελα να μου γίνει πρόταση για ταινία» Η Νάντια Κοντογεώργη δουλεύει πολύ και δέχεται αρκετές...


Λύση στον «γόρδιο δεσμό» αποζημιώσεων προς συνιδιοκτήτες\nΝα λύσει επιχειρεί η ΑΑΔΕ το «γόρδιο δεσμό» που κρατά μακριά από τις αποζημιώσεις χιλιάδες συνιδιοκτήτες, που έχουν υποβάλει όλοι δήλωση COVID για το ίδιο ακίνητο.\nΝα λύσει επιχειρεί η ΑΑΔΕ το «γόρδιο δεσμό» που κρατά μακριά από τις αποζημιώσεις χιλιάδες συνιδιοκτήτες, που έχουν υποβάλει όλοι δήλωση COVID για το ίδιο ακίνητο. Έτσι προχωρεί σε μαζικές εκκαθαρίσεις αιτήσεων αποδεχόμενη μια μόνο δήλωση COVID για να προχωρήσουν όλες οι αποζημιώσεις στους συνιδιοκτήτες ενός ακίνητου, όπου το ενοίκιο έχει «κουρευτεί» στη βάση των κυβερνητικών αποφάσεων.\nΕπίσης, σε περιπτώσεις που στο ίδιο ακίνητο εμφανίζονται πολλαπλές μισθώσεις, οι ιδιοκτήτες θα πρέπει να δηλώσουν την λύση μιας μίσθωσης για να προχωρήσεις η εκκαθάριση της δήλωσης COVID ώστε να καταβληθεί η αποζημίωση.\nΤα προβλήματα αυτά συνδέονται με πάνω από 570.000 δηλώσεις ιδιοκτητών, για την περίοδο Μαρτίου – Δεκεμβρίου 2020. Μετά από επεξεργασία πολλών ημερών η ΑΑΔΕ εντόπισε τα ΑΦΜ όπου υπήρχε πρόβλημα και ξεκίνησε να ενημερώνει τους συνιδιοκτήτες αυτούς με Mail. ‘\nΕνημέρωση απο ΑΑΔΕ\nΈτσι η ΑΑΔΕ ενημερώνει τους συνιδιοκτήτες αυτούς ότι, μία δήλωση COVID εκ των συνεκμισθωτών γίνεται αποδεκτή, αλλά όλοι οι συνεκμισθωτές λαμβάνουν την αποζημίωση, που τους αναλογεί. Στους ιδιοκτήτες αυτούς, αποστέλλεται mail για να επισκεφθούν τη συγκεκριμένη ιστοσελίδα. Μια άλλη κατηγορία δηλώσεων σε επεξεργασία είναι οι περιπτώσεις ακινήτων που φαίνονται μισθωμένα ταυτόχρονα με διαφορετικές συμβάσεις μίσθωσης.


Μπεργκ: «Την επόμενη σεζόν να πετύχουμε περισσότερα» | Goal News Cy\nΑ' ΚΑΤΗΓΟΡΙΑΟΜΟΝΟΙΑΜπεργκ: «Την επόμενη σεζόν να πετύχουμε περισσότερα»\nΜπεργκ: «Την επόμενη σεζόν να πετύχουμε περισσότερα»\nΠεπεισμένος ότι η Ομόνοια θα μπορούσε να διεκδικούσε περισσότερα πράγματα στον όμιλο εάν ήταν στο καλό της επίπεδο από την αρχή της διοργάνωσης δήλωσε ο Χένινγκ Μπεργκ. Ο Νορβηγός τεχνικός των πρασίνων έκανε απολογισμό της πορείας του «τριφυλλιού» μετά το ισόπαλο 0-0 με την Καϊράτ και υπογράμμισε ότι στόχος όλων στο σύλλογο είναι να διατηρήσουν τα σκήπτρα του πρωταθλητή.\nΓια την αναμέτρηση με την Καϊράτ, είπε: «Μας έλειψε λίγο η ποιότητα στο επιθετικό κομμάτι. Στο πρώτο ημίχρονο είχαμε καλό ρυθμό, όμως μας έλειπε κάτι στο τελικό τρίτο και αυτό είναι που πρέπει να βελτιώσουμε ενόψει της συνέχειας».\nΓια τον ευρωπαϊκό απολογισμό της ομάδας: «Οι αντίπαλοι μας ήταν πιο κοντά στα δικά μας μέτρα φέτος σε σχέση με την περσινή χρονιά. Όλα τα παιχνίδια ήταν ισορροπημένα. Αν ήμασταν από την αρχή στο καλύτερο μας επίπεδο ίσως να παίρναμε ακόμη περισσότερα. Ήταν μια εμπειρία για εμάς και ευχόμαστε να πετύχουμε ακόμη περισσότερα την επόμενη σεζόν. Είχαμε καλές παρουσίες στον όμιλο και μπορούσαμε να είχαμε περισσότερους βαθμούς».\nΓια το χειροκρότημα του κόσμου και την αναγνώριση της προσπάθειας: «Είναι θετικό το ότι οι οπαδοί ευχαρίστησαν την ομάδα. Γνωρίζουμε πολύ καλά ότι όλοι στην Ομόνοια θέλουμε να κατακτήσουμε το πρωτάθλημα. Είναι λογικό να θέλουμε να το κατακτήσουμε εφόσον πέρσι ήμασταν οι πρωταθλητές. Πιστεύω ότι είμαστε σε καλή πορεία και ευχόμαστε να μπορέσουμε να τα καταφέρουμε».


Ένα βήμα πιο κοντά στις μπαταρίες "υπερ-ταχείας" φόρτισης\nLinux-Team Forum » Γενικό Forum » Επιστήμη, Έρευνα και Τεχνολογία » Ένα βήμα πιο κοντά στις μπαταρίες "υπερ-ταχείας" φόρτισης\nΤην / Το 19/11/2015, 02:26 αναρτήθηκε.\nΤον περασμένο Μάρτιο, η Samsung είχε ανακοινώσει ότι η μπαταρία του Galaxy S6 θα μπορούσε να παρέχει χρήση της συσκευής έως και 4 συνεχόμενες ώρες με μόλις 10 λεπτά φόρτισης, όπως μετέδωσε το Αθηναϊκό Πρακτορείο.\nΟι επιστήμονες πραγματοποιούν έρευνες προκειμένου να ανακαλύψουν και άλλα υλικά τα οποία θα μπορούσαν να χρησιμοποιηθούν, όπως το αλουμίνιο και το γραφένιο.\n«Ο καθένας στον κόσμο - τόσο καταναλωτές όσο και κατασκευαστές- θα ωφελούνταν σημαντικά από κάποια απρόβλεπτη εξέλιξη στην τεχνολογία των μπαταριών», είχε δηλώσει τον Ιούλιο στο BBC ο πρόεδρος της Motorola, Ρικ Όστερλοχ.\n«Την παρούσα φάση, όλοι ωφελούνται από τις μικρές αλλαγές στις μπαταρίες ιόντων λιθίου, ωστόσο δεν έχει υπάρξει κάποια θεμελιώδης εξέλιξη για τη βελτίωση αυτών, κάτι που πιστεύω ότι θα ωφελούσε τους πάντες», είχε προσθέσει ο ίδιος.


Νέα για την Αλόννησο\nΒρίσκεστε εδώ: Αρχική Αλόννησος Νέα\nΒραδιά Τυρόπιτας Αλοννήσου\nΒραδιά Τυρόπιτας Αλοννήσου Στο Πατητήρι\nΗ συνταγή πασίγνωστη και επιτυχημένη.... αλευράκι, νεράκι, τυράκι Αλοννήσου και καυτό ντόπιο ελαιόλαδο σε ένα τηγάνι!!!\nΤην Πέμπτη 17 Ιουλίου στο Πατητήρι Αλοννήσου, ο Πολιτιστικός Σύλλογος Αλοννήσου σε συνεργασία με το Ναυτικό Όμιλο Αλοννήσου διοργάνωσαν με επιτυχία μια υπέροχη βραδιά για να γνωρίσουν οι επισκέπτες τον παραδοσιακό τρόπο παρασκευής της τυρόπιτας Αλοννήσου αλλά και να δοκιμάσουν να φτιάξουν και οι ίδιοι τη δική τους τυρόπιτα.\nΑιγαιοπελαγήτικοι ήχοι σε συνδυασμό με τις υπέροχες αλοννησιώτικες γεύσεις συνέθεσαν μια υπέροχη βραδιά. Την εκδήλωσε συμπλήρωσε το χορευτικό τμήμα του Πολιτιστικού Συλλόγου Γλώσσας Σκοπέλου που κέρδισε τις εντυπώσεις.\nΈνας παραδοσιακός Αλοννησιώτικος γάμος θα αναβιώσει ανήμερα του Δεκαπενταύγουστου στην Παλιά Χώρα του νησιού αυτού των Σποράδων. Οι ντόπιοι και οι επισκέπτες αναλαμβάνουν ο καθένας κι έναν ρόλο για την αναβίωση του εθίμου, ενώ μετά το γάμο στήνεται μεγάλο γλέντι.\nΣύμφωνα με το έθιμο, που διοργανώνει ο Δήμος Αλοννήσου, ο γαμπρός πηγαίνει στο σπίτι της νύφης συνοδεία φίλων και οργάνων (συνήθως λαούτο, βιολί και κλαρίνο). Εκεί θα βρει την πόρτα κλειστή και θα πρέπει να τάξει κάτι στη μητέρα της νύφης για να του ανοίξει.\nΗ τελετή ύψωσης της σημαίας "Ouality Coast" πραγματοποιήθηκε στο λιμάνι της Αλοννήσου ως πιστοποίηση του Χρυσού Βραβείου για τις πιο ποιοτικές παραλίες που έλαβε πέρυσι, για μια ακόμη φορά, το νησί από τους διεθνείς οργανισμούς «COASTAL & MARINE UNION –EUCC» και «QUALITYCOAST TEAM».\nΣτην εκδήλωση της EUCC, που έγινε πέρυσι τον Μάιο στην Πορτογαλία, παρουσιάστηκαν 100 επιλεγμένες περιοχές ως οι πιο καθαροί, πράσινοι, και εναρμονισμένοι με τη φύση βιώσιμοι προορισμοί για διακοπές : The QualityCoast Top 100.\nΟ κατάλογος των βραβευμένων καταρτίσθηκε έπειτα από εκτεταμένη έρευνα άνω των 1.000 παράκτιων και νησιωτικών προορισμών μέσα από μια αυστηρή διαδικασία επιλογής.\nΑυτοί οι προορισμοί αναγνωρίζονται ως οι πλέον ελκυστικοί για τους επισκέπτες που ενδιαφέρονται για τη φύση και το τοπίο, για ένα καθαρό περιβάλλον, για την τοπική ταυτότητα και την πολιτιστική κληρονομιά.


Περιφέρεια Αττικής - Ενημερωνόμαστε και προστατευόμαστε: Σεισμοί - Οδηγίες για προληπτικές δράσεις πρόληψης και προετοιμασίας\nΠρομηθευτείτε φορητό ραδιόφωνο με μπαταρίες, φακό και βαλιτσάκι πρώτων βοηθειών. Έξω από το σπίτι\nΜην βγείτε στο μπαλκόνι. Αν είστε σε ψηλό κτίριο\nΜην παρασυρθείτε από το πανικόβλητο πλήθος που κινείται άτακτα προς τις εξόδους γιατί κινδυνεύετε να ποδοπατηθείτε. Αν βρίσκεστε σε ανοιχτό χώρο\nΑν έχετε μαζί σας τσάντα ή χαρτοφύλακα, καλύψτε το κεφάλι σας με αυτά. Αν βρίσκεστε μέσα στο αυτοκίνητο\nΤΙ ΝΑ ΚΑΝΕΤΕ ΜΕΤΑ ΤΟ ΣΕΙΣΜΟ Αν είστε μέσα στο σπίτι


6 μεζεδοπωλεία στον Κεραμεικό για μερακλήδες - Γεύση - Athens magazine\nΤον Κεραμεικό σίγουρα δεν τον λες γειτονιά, είναι σίγουρα μια συνοικία της Αθήνας με αρκετές δυσκολίες αλλά εδώ βρίσκονται μικροί γαστρονομικοί θησαυροί. Έθνικ εστιατόρια, ελληνικά παραδοσιακά ταβερνάκια, γκουρμέ εστιατόρια, μεζεδοπωλεία και ότι άλλο μπορείς να φανταστείς βρίσκονται εδώ. Εμείς στο Athensmagazine.gr αυτή την φορά ξετρυπώσαμε τα 6 καλύτερα μεζεδοπωλεία...\nΤο πρώτο και πιο οικονομικό μεζεδοπωλείο που λειτούργησε επί της Μεγάλου Αλεξάνδρου συνεχίζει την επιτυχημένη του πορεία καθώς ο κόσμος το έχει ψηλά στην προτίμηση του. Σαν αυθεντικό μεζεδοπωλείο ξεχωρίζει για τις άκρως value for money τιμές και τους σπιτικούς μεζέδες που σερβίρεις τους θαμώνες του.\nΜε τη ρετρό ατμόσφαιρα και το φιλικό περιβάλλον να συγκαταλέγονται επίσης στα συν του, το επιλέγουμε για τα μοσχαρίσια μπιφτέκια και την ψητή τηγανιά. Χειροποίητα κιμαδοπιτάκια, καλτσούνια με τυρί και φλογέρες με σπιτικό φύλλο στα συνοδευτικά που δεν πρέπει να χάσετε.\nΕδώ θα απολαύσετε σπιτικό τσίπουρο χωρίς γλυκάνισο, ενώ το χύμα κρασί προέρχεται από επιλεγμένες οικογένειες. Επίσης στα συν το γεγονός ότι το ρακόμελο παρασκευάζεται μπροστά στα μάτια σας με το που το παραγγείλετε. Με το που ανοίξει ο καιρός βγάζει τραπέζια στην πεζοδρομημένη πλατεία ακριβώς μπροστά του με το κλίμα να γίνεται παρεΐστικο. Τα μεσημέρια των αργιών διαθέτει και ζωντανή μουσική.\nΤις μέρες που σου λείπει η Κρήτη λίγο παραπάνω, να έρχεσαι εδώ! Το μεζεδοπωλείο Λαϊνι είναι σαν να σε μεταφέρει εκεί, με το καλό φαγητό, τους νόστιμους μεζέδες, τις ομιλίες, τα τραγούδια και φυσικά τις γεύσεις. Ο χώρος είναι μικρός και αυθεντικός και τόσο ζεστός από τους ανθρώπους μέσα, που δεν μπορείς παρά να χαμογελάσεις με το που μπεις. Η ρακή για κέρασμα επιβάλλεται από το κατάστημα, κι αφού την πιεις καλείσαι να επιλέξεις τι θα φας από έναν κατάλογο αμιγώς Κρητικό.\nΈνα πολύ αγαπητό μεζεδοπωλείο πάνω στη Μεγάλου Αλεξάνδρου και αν είσαι θαμώνας της περιοχής μάλλον θα το έχεις προσέξει. Άν όχι εμείς λοιπόν σου προτείνουμε και να το δοκιμάσεις άμεσα.\nΠολύ καλό φαγητό, μεζεδάκια και μικρά πιάτα καλοφτιαγμένα με μεράκι. Από τα ηχεία θα ακούσεις καλή ρεμπέτικη μουσική και με συνοδεία καλού κρασιού σίγουρα θα μερακλώσεις και θα απολαύσεις τις στιγμές σου με την παρέα.\nΤο Κάππα στον Κεραμεικό είναι ένα μεζεδοπωλείο – bistro με εδέσματα, αποστάγματα, καφέ, φαγητό, γλυκό και cocktail σε έναν όμορφο και ζεστό χώρο, με μία πολύ ατμοσφαιρική αυλή. Στο μενού του θα βρείτε παραδοσιακές ελληνικές συνταγές με μοντέρνες πινελιές. Ξεκινήστε με την ψιλοκομμένη χωριάτικη με σαγανάκι φέτας και κρίταμο, τον καβουρμά με τηγανίτα πατάτας και αβγό μάτι ή φωλιές κανταιφιού με σπανάκι και μπεσαμέλ.\nΓια κυρίως μην παραλείψετε να δοκιμάσετε σκιουφικτά με σύγκλινο Μάνης και ξινοτύρι Ιου ή φρέσκες παπαρδέλες με σπανάκι και κατσικίσιο τυρί και ψαρονέφρι γεμιστό με παλαιωμένη γραβιέρα και λιαστή ντομάτα. Για το τέλος πολύ καλή επιλογή είναι η μους σοκολάτας με κράμπλ αμυγδάλου, ενώ ότι πρέπει είναι και το cocktail Mastic mystic φυσικά με μαστίχα.\nTo Μεζεδοπωλείο Μπαχανέζος στον Κεραμεικό άνοιξε τον Μάϊο του 2018 και προσφέρει Ελληνική κουζίνα με απλές συνταγές με βάση την υψηλή ποιότητα της πρώτης ύλης. Για το μαγείρεμα χρησιμοποιείται μόνο ελαιόλαδο, ενώ οι πατάτες είναι φρέσκες και κομμένες στο χέρι.\nΣτον κατάλογο θα βρείτε μεζέδες κρεατικών αλλά και θαλασσινών, σαλάτες αλλά και λίγα αλλά καλά κυρίως πιάτα. Ξεκινήστε με παστουρμαδόπιτα σχάρας, μαστέλο χίου ψητό στη σχάρα που σερβίρεται με χειροποίητο γλυκό λεμόνι και θράψαλο ξιδάτο. Δοκιμάστε τηγανιά κοτόπουλο και χοιρινό φιλετάκι σχάρας. Συνοδεία από Ικαριώτικο κρασί, κρητική ρακή ή ρακόμελο.\nΤο Μουσικό μεζεδοπωλείο οι διανοούμενοι στον Κεραμεικό προσφέρει Ελληνική κουζίνα και νόστιμους μεζέδες. Βρίσκεται στα όρια με το Μεταξουργείο, στην οδό Σφακτηρίας 20. Είναι ένας χώρος που δημιουργήθηκε με αγάπη και μεράκι για εσάς που θέλετε να απολαύσετε την έξοδο σας για φαγητό και γλέντι σε ένα χώρο με χρώματα και εικόνες από ξεχασμένoυς καιρους.\nΤο χειμώνα δίπλα στο τζάκι, ενώ το καλοκαίρι ένας ατμοσφαιρικός κρυμμένος κήπος- μια μαγική αυλή, που σε κάνει να ξεχνάς ότι βρίσκεσαι στο πολύβουο κεντρο της Αθηνας. Επισκεφτείτε το και δοκιμάστε εξαιρετικές γεύσεις σε ένα μεζεδοπωλείο που θα σας ταξιδέψει σε παλιές, καλές εποχές. Δοκιμάστε την απολαυστική ποικιλία κρεάτων, τον μεζέ του Σάββα και το καπνιστό τυρί Νάουσας.\n5 Μαΐου 2021 12:59\nΑν πιέσετε το φιλέτο κοτόπουλο και κάνει "λακκούβα" σημαίνει ότι...\n30 Απριλίου 2021 14:29\nΜαγειρεύετε το βοδινό κρέας σε χαμηλή φωτιά; Τότε κινδυνεύετε από…


Αποτελέσματα αναζήτησης | 9000 | Νυστέρι\nSearch Results for '9000'\nPublished 19 Ιουλίου 2007\tΣκέψεις , Τεχνολογία / Επιστήμες , Υπολογιστές 11 Σχόλια\nΑπό το περασμένο Σάββατο άλλαξα companion: στην τσέπη μου δεν είναι πλέον το πιστό μου N-Gage (που με συνόδευσε για πάνω από τρία χρόνια. Το καινούργιο μου «μαραφέτι» είναι το θρυλικό Qtek 9000, αλλιώς γνωστό ως T-Mobile MDA Pro, O2 XDA Exec, iMate JASJAR, Orange SPV M5000, Vodafone V-1640, Dopod 900 ή HTC Universal:) Ελληνικής αντιπροσωπείας (ACE Hellas), με Ελληνικά Windows Mobile 5 – ορίστε και το site της μαμάς ACE.\nΣα συσκευή είναι σε μήκος και πλάτος όσο το παλιό μου N-Gage, απλώς τετράγωνη με αποστρογγυλεμένες άκρες (σε αντίθεση με το ιδιότυπο σχήμα «μπούμερανγκ» του κινητού της Νόκια), στο πάχος είναι μισό εκατοστό μεγαλύτερο, και στο βάρος… άστο:) Παρά 15 τριακόσια γραμμάρια με τη μπαταρία:D\nΑλλά τα μείον σταματούν εδώ: η συσκευή έχει πλήρες QWERTY πληκτρολόγιο, και μάλιστα μεγάλο και χορταστικό, η οθόνη είναι true VGA, 65 χιλιάδων χρωμάτων και μετράει 3,6 ίντσες διαγώνιο, απίστευτα φωτεινή, και τα δυο (ναι, ΔΥΟ) στερεοφωνικά ηχεία στην μπροστινή πλευρά είναι τόσο δυνατά που μπορούν να σηκώσουν τη γειτονιά στο πόδι. Το μικρόφωνο πολύ ευαίσθητο, με τη συσκευή στο τραπέζι κάνω ανοιχτή ακρόαση σαν κύριος και δεν το καταλαβαίνει ο συνομιλητής! Από τεχνικές λεπτομέρειες, UTMS, GPRS κλάσης Β, Bluetooth 2.0 χωρίς EDR, υπέρυθρες, θύρα USB 1.1 για φόρτιση και συγχρονισμό, WiFi 802.11b, δύο κάμερες, μία των 1.3 MP για φωτογραφίες και βίντεο (και LED φλας) και μία δεύτερη μικρή QVGA (320×240) για βιντεοκλήσεις και αυτοφωτογραφήσεις, υποδοχή για MMC/SD που μπορεί να δεχτεί και SDIO κάρτες για εξτρά αξεσουάρ, και το κερασάκι στην τούρτα: η υποδοχή του hands-free είναι ένα κλασικό mini jack των 3,5 χιλιοστών! Αυτό σημαίνει πως αν συνδεθεί εκεί ένα απλό ζευγάρι ψείρες θα παίζει και μάλιστα μεγαλοπρεπώς, ως ακουστικά εννοείται (τα ηχεία, όσο δυνατά και αν είναι, χάνουν πολύ στα μπάσα – λογικό). Στο θέμα ιπποδύναμη το 9000 έχει έναν QCT Platinum / Intel Bulverde στα 520 MHz, διόλου ευκαταφρόνητη ταχύτητα, και από μνήμη η συσκευή έχει 64 MB SDR SDRAM και άλλα 128 MB δικιάς του μνήμης flash ROM, όπου είναι σωσμένο και το λειτουργικό σύστημα.\nΑπό λειτουργικό τρέχει τα Windows Mobile 5.0, με το AKU 2 αν κατάλαβα καλά και το MSFP, τουλάχιστον στη μεταφρασμένη ROM της ΑCE. Υπάρχουν ήδη ανεπίσημες ROMs για το 9000 που περιλαμβάνουν τα WM 6.0, με διάφορες βελτιώσεις, αλλά δεν το έχω ψάξει ακόμα. Μέχρι στιγμής τα WM5 με βολεύουν πολύ, είναι στιβαρό λειτουργικό, όχι σαν τα Windows για desktop PCs:P Το Symbian είναι αρκετά σταθερότερο βέβαια, αλλά η πιο ευέλικτη φύση των Windows Mobile δίνει περισσότερη ελευθερία. Από προγράμματα έχει τα πάντα: πλοήγησης, ανάγνωσης eBooks, παιχνίδια, εξομοιωτές, προγράμματα γραφείου, video και media players, εργαλεία συστήματος, τα πάντα! Ένας από τους λόγους που προτίμησα την πλατφόρμα αυτή ήταν το ότι σε συνδυασμό με μεγάλη οθόνη μία τέτοια συσκευή μπορεί να σηκώσει πάρα πολλά από τα ιατρικά βιβλία και προγράμματα που υπάρχουν στο κουρμπέτι – ήδη έχω περάσει μέσα παθολογίες, ιατρικά manuals και συνταγολόγια και είναι πολύ βολικό να ψάχνεις για πληροφορίες στην τσέπη σου. Το βιβλίο έχει τη χάρη του βέβαια, αλλά…:D\nΗ συσκευή έχει και ένα άλλο αβαντάζ: ανοίγει σαν clamshell, με την οθόνη σε landscape mode, οπότε το στήνεις μπροστά σου σα μικρό φορητό και γράφεις αρχοντικά και ταχύτατα στο πληκτρολόγιο. Αν για κάποιο λόγο θες να μαζέψεις το keyboard, η οθόνη περιστρέφεται κατά 180 μοίρες και διπλώνει πάνω στο πληκτρολόγιο αλλά πλέον κοιτάζει προς τα έξω: έτσι έχεις ένα κλασικό PDA σε portrait mode! Για διάβασμα βιβλίων, πλοήγηση GPS και λήψη φωτογραφιών είναι φοβερή αυτή η μορφή.\nΜειονεκτήματα είναι το βάρος όπως είπαμε, και οι διαστάσεις: χρειάζεται θήκη ζώνης για να παίξει σωστά η φάση εκτός σπιτιού (και φυσικά πήρα μια, χοχοχο), ενώ το hands free ή το BT ακουστικό κρίνεται απαραίτητο για τις κλήσεις φυσικά, άντε να κρατάς το τούβλο στο αυτί σου. Από την άλλη, το πληκτρολόγιο είναι όλα μα όλα τα λεφτά, ειδικά στη χρήση Internet, στη σύνταξη μηνυμάτων και mails, και η οθόνη είναι άπαιχτη για ταινίες και βιβλία. Για να μη μιλήσω για την «ευκινησία» των Windows Mobile, που σε αφήνουν να ανοιγοκλείσεις WiFi, GSM και τις λοιπές ικανότητες της συσκευής κατά βούλησιν: μπορείς αν θες να «σβήσεις» το κινητό, χωρίς να χρειαστεί καν να την κλείσεις. Και το καλύτερο: η μνήμη είναι persistent. Και να μείνεις από ρεύμα, όταν το βάλεις στη φόρτιση θα επανέλθει εκεί που ήταν. Επειδή τα δεδομένα γράφονται απ’ ευθείας στη flash ROM δε χάνεις τίποτα από προβλήματα μπαταρίας. Που είναι ανύπαρκτα δηλαδή, με μπαταρία 1620 mAh το κτηνάκι αντέχει με βαριά χρήση (emulating, surfing, ταινίες, τηλέφωνα κ.ο.κ.) μέρα στο φουλ. Για πιο χαλαρά, δεν το συζητάμε, αν μάλιστα κάνεις και λίγο underclock τον επεξεργαστή βγάζει άνετα το τριήμερο!\nΓενικά είμαι πάρα πολύ ευχαριστημένος από την αγορά μου, ακόμα παίζω με αυτήν, περνάω προγράμματα, δοκιμάζω πράγματα, πειραματίζομαι, όλα ωραία. Σήμερα πήγα εκτός για μια δουλειά, όπως περίμενα στην αίθουσα αναμονής (περιοχή Αγ. Παρασκευής) ανάβω το WiFi, βρήκε τρία ξεκλείδωτα ασύρματα δίκτυα, μπήκα και αλώνιζα:) Επίσης δουλεύει μια χαρά με τον Mac μου, χάρη στο καταπληκτικό Missing Sync της Mark/Space. Συγχρόνισε όλες μου τις επαφές (και με Ελληνικά βεβαίως βεβαίως), παίζει άψογα με το iCal και τα λοιπά προγράμματα του OS X – μέχρι και τις φωτογραφίες που τραβάω κάνει αυτόματα εισαγωγή στο iPhoto! Στα τηλέφωνα με πήδηξε λίγο γιατί η Microsoft υποστηρίζει περιορισμένο αριθμό τηλεφώνων ανά επαφή, και στις επαφές μου με άνω των 2 τηλεφώνων τα έκανε λίγο κρα, αλλά τις χώρισα, ήταν λιγοστές και τέλος. Μόνο ορισμένα προγράμματα που θέλουν σώνει και καλά εγκατάσταση στα Windows για να περαστούν στο κινητό δε μπορώ να εγκαταστήσω, αλλά γι’ αυτά υπάρχει το Parallels:D Η τελική ετυμηγορία λέει two thumbs up… προτείνεται:)\nΑφασία λέμε, με χτυπάω στην πλάτη. Καλορίζικό μου:DDDDDDDDD\nΤελικό κεφάλαιο στην οθόνη του Qtek\nPublished 1 Ιουλίου 2008\tΕλλάδα , Σκέψεις , Τεχνολογία / Επιστήμες Leave a Comment\nΟι κλασικοί αναγνώστες θα θυμάστε ότι είχε δημιουργηθεί ένα μεγάλο θέμα με την οθόνη του Qtek 9000 που είχα αγοράσει πριν το περυσινό καλοκαίρι.\nΓια τους νέους συνοψίζω: η οθόνη έσπασε, χωρίς να το αντιληφθώ και εξ’ όσων μπορώ να συνάγω χωρίς κακή χρήση δική μου, την πήγα στην αντιπροσωπεία και μου είπαν πως κάθε μηχανική βλάβη στην οθόνη δεν καλύπτεται από την εγγύηση. Την πλήρωσα εκτός εγγυήσεως 292 ευρώ και κάτι (για να κρατήσω την εγγύηση για τη συσκευή), και μετά από 10-20 μέρες ξαναέσπασε, υπό τις ίδιες (πάντα κατ’ εμέ) συνθήκες. Δε δέχτηκαν να την επισκευάσουν εντός εγγυήσεως, ζήτησα να μιλήσω με τον υπεύθυνο σέρβις, συμφωνήσαμε να του αφήσω τη συσκευή για να επικοινωνήσει με τα κεντρικά της HTC για να δει αν γίνεται κάτι, τελικά από πέντε με επτά μέρες που μου είχε πει προφορικά ότι πιθανολογεί να πάρει η διαδικασία φτάσαμε στον ένα μήνα, πήρα τη συσκευή πίσω και απευθύνθηκα στη Γενική Γραμματεία Καταναλωτή.\nΤέλος φλας μπακ.\nΣτο ενδιάμεσο η υπηρεσία κοινοποίησε την καταγγελία μου στην ACE, τους ζήτησε να απαντήσουν και να προβούν στις απαραίτητες ενέργειες για την επίλυση του προβλήματός μου. Η πολύ καθυστερημένη απάντηση της ACE, η οποία και μου κοινοποιήθηκε, ήταν μία επιστολή πέντε σελίδων, στην οποία για να μην τα πολυλογούμε, ξαναγράφεται ότι η βλάβη είναι από δική μου ευθύνη και δεν επισκευάζεται εντός εγγυήσεως. Δε μπαίνω στη διαδικασία να σχολιάσω/παραθέσω τα λεγόμενα τους, δεν έχει νόημα. Έχουν το μαχαίρι και το πεπόνι και δεν πρόκειται να βγάλω άκρη. Εκτιμώ ιδιαίτερα τη μεσολάβηση του Κράτους στην περίπτωσή μου, κρίμα που δεν απέδωσε. Αυτό που προκύπτει πεντακάθαρα και ξάστερα από την όλη υπόθεση είναι ότι η αντιπροσωπεία της HTC εν Ελλάδι (και αλλού στον κόσμο, προκύπτει) δεν επισκευάζει σπασμένες οθόνες εντός εγγυήσεως επ’ ουδενί.\nΝα το ξαναπώ αυτό λίγο πιο ξεκάθαρα:\nΟΙ ΑΝΤΙΠΡΟΣΩΠΕΙΕΣ ΤΗΣ HTC ΔΕΝ ΕΠΙΣΚΕΥΑΖΟΥΝ ΣΕ ΚΑΜΙΑ ΠΕΡΙΠΤΩΣΗ ΜΗΧΑΝΙΚΗ ΒΛΑΒΗ ΤΗΣ ΟΘΟΝΗΣ, ΘΕΩΡΩΝΤΑΣ ΤΟ ΧΡΗΣΤΗ ΕΞ’ ΟΡΙΣΜΟΥ ΥΠΑΙΤΙΟ.\nΚαι για να καλύψω τα νώτα μου, ούτε δυσφήμιση είναι ούτε συκοφαντία. Έχω την επιστολή στα χέρια μου για όποιον θέλει να τη δει. Ας ψάξει ο κάθε ενδιαφερόμενος στο Internet και στα διάφορα fora να δει αν και κατά πόσο σπάνε οι εν λόγω οθόνες, δε θα εκφέρω γνώμη. Εγώ προσωπικά πάντως με αυτά τα δεδομένα δεν πρόκειται να ξανααγοράσω τέτοιου είδους συσκευή, ούτε μπορώ καλή τη πίστει να την προτείνω σε κάποιον άλλον αγοραστή.\nΈχω λοιπόν τη συσκευή στο ράφι να κάθεται. Είτε την κρατούσα είτε τη σκότωνα θα έπρεπε να επισκευαστεί – και 300 ξανά δε δίνω που να γυρίσει ο κόσμος ανάποδα! Επόμενο βήμα λοιπόν, επισκευή do-it-yourself – βρήκα το εγχειρίδιο επισκευής online, η διαδικασία πιστεύω είναι σχετικά απλή, και το μόνο που χρειάζεται είναι καινούργια οθόνη ως ανταλλακτικό για να αντικατασταθεί η παλιά (σπασμένη). Τιμούλα μέσω eBay 90 με 120 γιούρα. Βρήκα, χτύπησα, την έστειλε ο τύπος από Αγγλία χθες πρωί, σήμερα ήταν σπίτι μου:)\nΚάποια στιγμή που θα έχω χρόνο (αύριο μάλλον, αλλιώς απόψε) θα βάλω μπρος να κατσαβιδώσω τον μπέμπη. Θα ακολουθήσει φωτορεπορτάζ με πικάντικες λεπτομέρειες… ας ελπίσουμε να τελειώσει εδώ αυτή η ιστορία και να ξεμπερδέψω!\nWiND Plus Non Stop και στο iPhone!\nPublished 6 Απριλίου 2008\tApple / Mac , Internet , Tutorials / Tips 83 Σχόλια\nUpdate: Ο Θαλής μπήκε στον κόπο να μου στείλει τις τελευταίες κινήσεις δεδομένων από το WiND eBilling account του, και πράγματι, αν έχεις ενεργοποιήσει το WiND Plus Non Stop δε χρεώνεσαι μία. Το γνωρίζαμε από την εμπειρία μας με άλλες συσκευές *γκουχ*9000*γκουχ* αλλά ποτέ δε βλάπτει να έχεις μια αξιόπιστη επαλήθευση. Ευχαριστούμε!\nΜετά από πολλές προσπάθειες, βρέθηκε λύση στο θέμα Internet στο iPhone όταν δεν έχεις πρόσβαση σε WiFi hotspot!\nΣτην Ελληνική αγορά οι τιμές για πρόσβαση στο Internet μέσω των εταιρειών κινητής είναι φωτιά και λαύρα. Η πλήρης, αδέσμευτη πρόσβαση κοστολογείται με ογκοχρέωση, ενίοτε με πάγια χρέωση που καλύπτει κάποιον αρχικό όγκο δεδομένων και εν συνεχεία φέσι ανάλογο με την ποσότητα δεδομένων που διακινείται από τη συσκευή σου. Με τις τιμές που ισχύουν, ολιγόλεπτο βολτάρισμα σε πέντε – έξι σελίδες ισοδυναμεί με δεκάευρο 0_o\nΥπάρχουν όμως και προγράμματα όπως το Vodafone live! Unlimited και το WiND Plus Non Stop, που με μια στοιχειώδη χρέωση ανά μήνα δίνουν απεριόριστη πρόσβαση σε κάθε σελίδα, χωρίς επιπλέον χρεώσεις. Φυσικά υπάρχουν μειονεκτήματα: η ταχύτητα σύνδεσης είναι αργή (το πολύ 15-20 kB/sec, αν τα υποστηρίζει η συσκευή σας). Το πιο σημαντικό ντεζαβαντάζ όμως είναι το εξής: η εταιρεία δίνει πρόσβαση στο Internet μέσω ενός δικού της υπολογιστή, που λέγεται proxy («ενδιάμεσος»), και ο οποίος είναι ρυθμισμένος να κόβει αυτόματα ορισμένους τύπους υπηρεσιών, όπως MSN, e-mail και τα λοιπά, και να αφήνει μόνο ό,τι αφορά την προβολή sites, σελίδων και τα συναφή – κι αυτά με πολύ συγκεκριμένο τρόπο. Απ’ το ολότελα βεβαίως… καλή κι η Παναγιώταινα:/\nΠλέον, σχεδόν κάθε συσκευή μπορεί να ανοίξει παραδοσιακές σελίδες Internet: τα κλασικά κινητά τύπου Sony Ericsson έχουν τον Opera Mini/NetFront, τα Symbian κινητά ομοίως, και οι Windows Mobile συσκευές τον Pocket Internet Explorer. Και το iPhone… έχει τον Safari, που είναι επιεικώς ο καλύτερος browser σε φορητή συσκευή, και ασυζητητί εκτός συναγωνισμού. Το πρόβλημα είναι πως ενώ σε όλες τις άλλες περιπτώσεις δυο τρεις απλές ρυθμίσεις αρκούν, στην περίπτωση του κοσμήματος της Apple αυτό δεν αρκεί. Έχω μιλήσει στο παρελθόν για το πώς μπορείτε να στήσετε σωστά την Windows Mobile συσκευή σας για να μπαίνετε στο Internet μέσω του WiND Plus Non Stop – θα έλεγα πως έχω κάνει master στο θέμα – όπως και για το πώς μπορείτε να τη ρυθμίσετε ώστε να μη χρειάζεται να παίζετε με τις ρυθμίσεις αναλόγως του αν μπαίνετε μέσω WiFi ή του δικτύου κινητής. Ήρθε η ώρα να πούμε αναλυτικά και πώς ρυθμίζουμε το iPhone γι’ αυτή τη δουλειά!\nΚατ’ αρχάς, χρειάζεται ένα ξεκλειδωμένο iPhone, σε firmware 1.1.3 ή 1.1.4, με περασμένα τα BSD Subsystem, OpenSSH και Installer.app (συνήθως περνιούνται πλέον αυτόματα κατά το ξεκλείδωμα), καθώς και ένα ασύρματο router. Από προγράμματα θα χρειαστούμε κάποιο FTP client (Transmit στην περίπτωσή μου) και κάποια αρχεία, τα οποία θα βρείτε εδώ. Η διαδικασία αναλυτικά έχει ως εξής:\nΒγάζουμε το iPhone μας από το sleep mode, το ξεκλειδώνουμε και μπαίνουμε στις ρυθμίσεις.\nΠηγαίνουμε στο General -> Auto-Lock -> Never. Απαραίτητο βήμα για να μη μας σβήνει το iPhone κατά την εγκατάσταση των ρυθμίσεων, μετά το πέρας της «επεμβάσεως» μπορείτε να το αλλάξετε αν το επιθυμείτε.\nΕπιστρέφουμε στο General και πάμε Network -> EDGE. Βάζουμε APN το gwap.b-online.gr και username και password το wap.\nΠίσω στην αρχική οθόνη των ρυθμίσεων, μπαίνουμε στο WiFi, το ενεργοποιούμε και συνδεόμαστε με το ασύρματο δίκτυο του router μας. Αν χρειαστεί, βάζουμε και τον κωδικό του access point μας.\nΓυρίζουμε στην κεντρική οθόνη και ανοίγουμε το OpenSSH, είτε τρέχοντας το κατάλληλο πρόγραμμα στο iPhone, είτε ενεργοποιώντας τη σχετική επιλογή από το BossPrefs – αν το έχουμε εγκατεστημένο. Στα περισσότερα πρόσφατα ξεκλειδωμένα iPhones με 1.1.3 ή 1.1.4 δε χρειάζεται να κάνουμε κάτι γιατί το SSH λειτουργεί αυτόματα. Σε αυτό το στάδιο ουσιαστικά επιτρέπουμε στο κινητό να λειτουργήσει ως FTP server για να δούμε το σύστημα αρχείων του από τον υπολογιστή…\n… στον οποίον ανοίγουμε το FTP πρόγραμμά μας:) Βάζουμε ως διεύθυνση την IP του iPhone (την οποία βλέπουμε από τις ρυθμίσεις του router) και επιλέγουμε ως πρωτόκολλο σύνδεσης το SFTP (Secure FTP). Για όνομα χρήστη βάζουμε root και για κωδικό alpine.\nΘεού θέλοντος ο client θα συνδεθεί με το iPhone και θα δούμε το σύστημα αρχείων του. Αποσυμπιέζουμε το αρχείο που κατεβάσαμε στην αρχή του οδηγού – υπάρχουν μέσα τρία αρχεία. Το πρώτο, με όνομα preferences.plist το αντιγράφουμε στον φάκελο /Library/Preferences/SystemConfiguration/ και αντικαθιστούμε αυτό που υπάρχει εκεί. Το δεύτερο, με όνομα proxy.pac το αντιγράφουμε στον φάκελο /private/var/root/, όπου δε θα χρειαστεί να αντικαταστήσετε κάτι (γιατί πολύ απλά, δε θα υπάρχει ομώνυμο αρχείο λογικά:). Το τρίτο, ονόματι Unknown.bundle είναι προαιρετικό και το αντιγράφετε, αν θέλετε, στο /System/Library/Carrier Bundles/ – προσθέτει το λογότυπο της WiND πάνω αριστερά, αλλά δεν είναι απαραίτητο για να δουλέψει η GPRS πρόσβασή μας.\nΣιγουρευόμαστε ότι και τα δύο αρχεία που αντιγράψαμε έχουν read/write/execute permissions από όλους τους χρήστες (για τους πιο linuxάδες, ότι έχουν permissions 0777). Αν όλα αυτά σας ακούγονται αλαμπουρνέζικα, καλό θα ήταν να μιλήσετε με κάποιον φίλο σας που γνωρίζει περί FTP και Unix/Linux/FreeBSD και να επιχειρήσετε μαζί την όλη διαδικασία.\nΚλείνετε τον FTP client και κάνετε επανεκκίνηση στο iPhone (κλείνοντάς το από το sleep/wake button και ανάβοντάς το εκ νέου). Όταν επιστρέψετε στο home screen – εννοείται πως δεν κλείσατε το WiFi οπότε η συσκευή θα βρει το ασύρματο δίκτυο αυτόματα – τρέξτε το Installer.app.\nΕπιλέξτε την ενότητα Install, και από την κατηγορία All Packages κατεβείτε μέχρι να βρείτε το SwirlyMMS. Πατήστε πάνω του και στη συνέχεια Install από πάνω δεξιά και πάλι Install. Όταν τελειώσει η εγκατάσταση βγείτε από το Installer.app και επανεκκινήστε ξανά τη συσκευή. Αν παρ’ ελπίδα δεν εμφανίζεται στη λίστα με τα πακέτα το πρόγραμμα, γυρίστε στην αρχική λίστα της ενότητας Install και εγκαταστήστε το πακέτο Community Sources, ακολουθούμενο από ένα refresh. Η εγκατάσταση του SwirlyMMS φαίνεται πως είναι το κλειδί για να παίξει σωστά το WiND Plus Non Stop – το πρόγραμμα εγκαθιστά όπως φαίνεται κάποιο library που φορτώνει κατά την εκκίνηση και καθιστά εφικτή τη σύνδεση.\nΜετά την επανεκκίνηση μπείτε στις ρυθμίσεις και κλείστε το WiFi. Ανοίξτε την εφαρμογή των μηνυμάτων και στείλτε τη λέξη PLUS στο 19346 για να ενεργοποιηθεί η μηνιαία χρέωση του πακέτου (3,49 € συμπεριλαμβανομένου ΦΠΑ). Είναι σημαντικό να γίνει αυτό, ειδ’ άλλως το iPhone θα συνδέεται/αποσυνδέεται συνέχεια και επί πληρωμή στο Δίκτυο, με αποτέλεσμα να χρεώνεστε συνεχώς πενηντάλεπτα και να αδειάζει η κάρτα σας:)\nΛογικά πλέον, ανοίγοντας τον Safari και πληκτρολογώντας κάποια διεύθυνση θα σας ανοίξει. Δουλεύουν το Google Maps, η εφαρμογή του καιρού, οι μετοχές, το TuneWiki και το MxTube. Η αναζήτηση του YouTube δουλεύει αλλά streamάρισμα των βίντεο δε σηκώνει ούτε κατά διάνοια η σύνδεση, δεν ξέρω κατά πόσο το MobileScrobbler στέλνει τα τραγούδια που παίζουν από το iPod στους servers του Last.fm. Ο Safari ανοίγει σελίδες αλλά, επειδή ο proxy της WiND «σερβίρει» κάποιες ως XML, αρκετές εμφανίζονται με προβλήματα (μόνο ο Pocket Internet Explorer τα βγάζει πέρα εδώ). Τέλος, οι σελίδες που ανοίγουν με https πρωτόκολλο (secure HTTP δηλαδή) δεν ανοίγουν καθόλου, και πάλι επειδή τρώνε πόρτα από τον proxy.\nΣε γενικές γραμμές αυτά. Τη δουλειά δεν την έκανα εγώ, αλλά τα παληκάρια στο σχετικό thread του forum του iPhone στο myphone.gr, και ήταν μια προσπάθεια που χρειάστηκε τη συμβολή πολλών διαφορετικών ανθρώπων: ο «εγκέφαλος» ήταν ο dangel, ο οποίος υλοποίησε την όλη τεχνική. Ο jjjbond ανακάλυψε πως είναι απαραίτητη η εγκατάσταση του SwirlyMMS για να λειτουργήσει η σύνδεση, ενώ ο tHe_BrAiN πακέταρε τα απαραίτητα αρχεία στο .zip που κατεβάσατε στην αρχή του οδηγού:) Ένα μεγάλο μπράβο στα παιδιά, μας λύσανε τα χέρια!\nΌσοι έχετε iPhone δοκιμάστε το και αφήστε τα σχόλιά σας για το αν σας δούλεψε ή όχι και το τι πρόβλημα αντιμετωπίζετε. Πιστεύω ότι είναι μεγάλη πρόοδος για το iPhone όσον αφορά στα Ελληνικά δεδομένα και κάποια στιγμή θα τελειοποιηθεί έτι περαιτέρω:D\nΕπιστολή στη μαμά HTC για το θέμα της σπασμένης οθόνης\nPublished 28 Φεβρουαρίου 2008\tΣκέψεις , Τεχνολογία / Επιστήμες 12 Σχόλια\nΜόλις έστειλα ένα mail στην HTC σχετικά με το φλέγον θέμα των ημερών (εντάξει ρε παιδιά, τον καθέναν τον καίει το θέμα που τον πονάει περισσότερο… so sue me:/ ). Κλασικά μέσω φόρμας επικοινωνίας (σιγά μη δίνανε mail address καρφωτά), φυσικά έχω κρατήσει αντίγραφο.\nΣας παραθέτω, σε Ελληνική μετάφραση, το κείμενο που έστειλα:\nΕίμαι κάτοχος ενός Qtek 9000 PDA PPC, το οποίο αγόρασα έναντι 800 ευρώ πριν το περασμένο καλοκαίρι. Έχω στη διάθεσή μου όλα τα σχετικά έγγραφα και τις αποδείξεις/παραστατικά που αποδεικνύουν πως η συσκευή μου καλύπτεται από την αρχική εγγύηση καλής λειτουργικάς μέχρι το Φθινόπωρο του 2008. Η συσκευή είναι σε υπεράριστη κατάσταση, καθ’ ότι είμαι έμπειρος χρήστης υπολογιστών για πάνω από 15 χρόνια και γνωρίζω πολύ καλά πώς να χειριστώ ένα τέτοιο μηχάνημα προηγμένης τεχνολογίας. Είχα ένα πρόβλημα με τον οπισθοφωτισμό της οθόνης και το εσωτερικό ακουστικό της συσκευής στο παρελθόν, για τα οποία εκτελέστηκε μία επισκευή εντός εγγυήσεως από τον τοπικό αντιπρόσωπο της HTC εν Ελλάδι, την ACE Hellas.\nΠέρυσι, περί τα Χριστούγεννα, ξύπνησα ένα πρωί και βρήκα τη συσκευή με μη λειτουργική οθόνη. Δεν είχε τοποθετηθεί κανένα αντικείμενο πάνω στη συσκευή, τίποτα δεν έπεσε πάνω της, ούτε η συσκευή είχε πέσει στο πάτωμα ή κάπου αλλού – απλώς βρισκόταν στο γραφείο μου, στη θέση που την είχα αφήσει την προηγουμένη το βράδυ, με την εξαίρεση πως η LCD οθόνη είχε μία ρωγμή. Επικοινώνησα με την ACE Hellas, πιστεύοντας πως η επισκευή θα καλυπτόταν από την εγγύησή μου, αφού η ζημία δεν είχε προκύψει λόγω κάποιας κακοχρησίας από μέρους μου, και σοκαρίστηκα όταν έμαθα πως η πολιτική εγγυήσεώς τους δεν καλύπτει τις LCD οθόνες, σε καμία περίπτωση. Τελικά αναγκάστηκα να διαλέξω μεταξύ του να πληρώσω 300 ευρώ – πάνω από το ένα τρίτο της τιμής της συσκευής – για μία εκτός εγγυήσεως επισκευή, ή να μείνω χωρίς ένα εργαλείο αναγκαίο για τη δουλειά μου. Αναγνώρισα στην αντιπροσωπεία το δικαίωμα της αμφιβολίας και συμφώνησα στην επισκευή.\nΠαρέλαβα τη συσκευή μου επισκευασμένη περί τις 12 του Ιανουαρίου 2008, και πλήρωσα τα ζητούμενα 300 ευρώ. Ρώτησα και έλαβα τη διαβεβαίωση πως το υπόλοιπο της εγγυήσεως για το σύνολο της συσκευής ίσχυε ακόμα, και ειδικά η οθόνη καλύπτετο από μία ξεχωριστή εγγύηση δύο ετών από την επισκευή της, αφού ήταν νέο εξάρτημα. Παρ’ όλ’ αυτά, μετά από λιγότερες από 20 ημέρες, βρήκα ξανά τη συσκευή με την LCD της πρακτικά θρυμματισμένη, και επομένως μη χρησιμοποιήσιμη, ξανά χωρίς εσφαλμένη χρήση από μέρους μου και χονδρικά υπό τις ίδιες συνθήκες. Αυτή τη φορά ήμουν βέβαιως ότι δε θα μπορούσε να είναι ο,τιδήποτε άλλο πέραν ενός κατασκευαστικού σφάλματος – η κατάσταση της οθόνης ήταν τέτοια που η συσκευή θα έπρεπε να είναι θρύψαλα για να δικαιολογεί την έκταση της ζημίας στην LCD – κάτι που δεν ίσχυε, και συνεχίζει να μην ισχύει. Όταν πήγα στην αντιπροσωπεία δέχτηκα τη στερεότυπη απάντηση – μπαλαντέρ «βλάβη οθόνης, δεν την επισκευάζουμε εντός οθόνης», ασχέτως αν η ίδια βλάβη είχε επισκευαστεί εκτός εγγυήσεως ξανά πριν από ούτε 3 εβδομάδες, και με αντίτιμο ένα διόλου ευκαταφρόνητο χρηματικό ποσό. Ήμουν έξω φρενών και ζήτησα να μιλήσω με τον επί κεφαλής του τμήματος σέρβις της ACE Hellas, έναν κύριο ονόματι [Τάδε Δείνας], που μου είπε ότι είναι η εξ’ ορισμού πολιτική να μην επισκευάζει σπασμένες οθόνες LCD υπό οιεσδήποτε συνθήκες. Εξοργίστηκα όταν μου ειπώθηκε πως «δεν παίζει ρόλο αν η οθόνη επισκευάστηκε πριν τρεις βδομάδες ή τρία δευτερόλεπτα, αξιωματικά θεωρείται σφάλμα πελάτου και δεν την επισκευάζουμε εντός εγγυήσεως». Ζήτησα από την αντιπροσωπεία να κρατήσει τη συσκευή μου και να προωθήσει το αίτημά μου για εντός εγγυήσεως επισκευή στα κεντρικά της HTC, συμπεριλαμβάνοντας όλο το ιστορικό του συμβάμματος όπως και το γεγονός ότι είχα πληρώσει 300 ευρώ για την ίδια επισκευή μόλις 19 ημέρες νωρίτερα.\nΑυτό έγινε πριν τέσσερις εβδομάδες – είχα ρωτήσει τον εν λόγω κύριο ποιο ήταν κατά την εκτίμησή του το χρονικό πλαίσιο για την απάντηση και μου είπε 5 με 7 ημέρες. Η επόμενη εβδομάδδα πέρασε χωρίς νεώτερα, επομένως κατά τη δεύτερη εβδομάδα επικοινώνησα με το τμήμα τεχνικών επισκευών για να ρωτήσω σε τι κατάσταση βρισκόμασταν – μου είπαν ότι «η HTC δεν έχει απαντήσει ακόμα». Περίμενα, ξαναρώτησα κατά την τρίτη εβδομάδα και πήρα την ίδια απάντηση. Φυσικά παραπονέθηκα επικαλούμενος το ότι μία μεγάλη πολυεθνική εταιρεία όπως η HTC δεν είναι δυνατόν να αργεί τόσο πολύ για να απαντήσει σε έναν τεχνικό τους συνεργάτη και δέχθηκα τη διαβεβαίωση ότι το ζήτημά μου θα προωθείτο. Η τέταρτη εβδομάδα έφτασε με εμένα ακόμη να περιμένω, μέχρι πριν δύο μέρες, οπότε και ξαναπήρα τηλέφωνο και ο κύριος [Δείνας] μου είπε πως «δεν έχουμε απάντηση ακόμη» και, σε πλήρη αντιδιαστολή με τον προηγούμενο ισχυρισμό του, ότι «αυτά τα θέματα παίρνουν και έξι και οχτώ μήνες για να διευθετηθούν». Ζήτησα τη συσκευή μου και την παρέλαβα, ανεπισκεύαστη, χθες.\nΩς καλόπιστος πελάτης της HTC, πρέπει να ομολογήσω ότι νιώθω εντελώς εγκαταλελειμμένος και εξαπατημένος. Ο εγχώριος αντιπρόσωπος μου έδωσε την αίσθηση ότι έβαζε το θέμα μου στην άκρη, χωρίς να νοιάζεται καθόλου αν θα επιλυθεί ή όχι – ουσιαστικά, το μόνο που τους ένοιαζε ήταν αν θα ξαναπληρώσω τα 300 ευρώ, σε τόσο μικρό χρονικό διάστημα. Ο τρόπος που αντιμετωπίστηκα ήταν εντελώς αντιεπαγγελματικός κατά τη γνώμη μου, και ειλικρινά αμφιβάλλω για το κατά πόσο το αίτημά μου προς την HTC προωθήθηκε ή όχι. Πιστεύω πως είναι κρίμα να πληρώνω 800 ευρώ για μία εκπληκτική συσκευή, ένα εργαλείο που μου λύνει τα χέρια στη δουλειά μου, μία συσκευή της οποίας τις δυνατότητες μπορώ να εκμεταλλευτώ πλήρως, και να είμαι αναγκασμένος να πληρώσω δύο φορές από 300 ευρώ για την ίδια επισκευή μέσα σε 20 μέρες, τη στιγμή που καλύπτομαι ακόμη από την εγγύησή μου. Πιστεύω ότι η εν λόγω πολιτική επισκευών είναι ένας μεγάλος αποθαρρυντικός παράγοντας τόσο για τους υπάρχοντες όσο και για τους πιθανούς μελλοντικούς πελάτες της HTC.\nΘα ήθελα να σας ζητήσω να επικοινωνήσετε με την ACE Hellas και να τους παροτρύνετε να καλύψουν τη επισκευή μου εντός εγγυήσεως, χωρίς δαπάνη από μέρους μου. Θα το εκτιμούσα ιδιαίτερα και θα βοηθούσε πολύ στην εξομάλυνση της αρνητικής εικόνας που έχω αναπτύξει τόσο εγώ όσο και ο κοινωνικός μου κύκλος για τα προϊόντα της HTC, εξ’ αιτίας αυτού του συμβάντος. Παραμένω στη διάθεσή σας για όποιες περαιτέρω διευκρινήσεις ή πληροφορίες χρειαστείτε – πραγματικά δε θα ήθελα να εξετάσω τις νομικές μου εναλλακτικές και πιστεύω με βεβαιότητα ότι θα δείτε τη σωστή πλευρά της καταστάσεως. Θα ήθελα επίσης να σας παρακαλέσω να συνεργαστείτε μαζί μου και με την ACE Hellas με τον ταχύτερο δυνατό τρόπο για την επίλυση του ζητήματος εν προκειμένω, καθ’ ότι η δυσλειτουργία της συσκευής έχει ήδη προκαλέσει μεγάλη επιβάρυνση τόσο στην εργασία μου, όσο και στην ψυχική μου γαλήνη.\nΠεριμένω με ανυπομονησία την ταχεία σας απάντηση.\nκλπ κλπ κλπ»\nΕίναι ένα πρώτο βήμα αυτό το mail. Το δεύτερο είναι η επικοινωνία με τη Γ. Γ. Καταναλωτή, το οποίο σκέφτομαι ακόμα το αν και το πώς θα το χειριστώ. Νομίζω πιάσατε όλοι τον παλμό του email και το ύφος που προσπαθώ να περάσω – ακούω τα σχόλιά σας και τις προτάσεις σας.\nΠραγματικά δε βλέπω να βγαίνει κάτι, για την τιμή των όπλων γίνονται όλα αυτά… αλλά ποτέ δεν ξέρεις:)\nΣπασμένη οθόνη, redux: όλη η εμπειρία\nPublished 1 Φεβρουαρίου 2008\tΕλλάδα , Σκέψεις , Τεχνολογία / Επιστήμες 18 Σχόλια\nΈταξα να πω αναλυτικά τι έγινε χθες με την οθόνη του 9000 όταν βρω ευκαιρία. Δεν έχω πολύ χρόνο, αλλά αυτόν τον λιγοστό που διαθέτω με μεγάλη μου χαρά να τον αφιερώσω σε δυο τρία ποστάκια στο Νυστέρι – έτσι βρε αδερφέ, για να έχουμε θέμα.\nΛοιπόνε, σηκώνομαι και ετοιμάζομαι, βγάζω χαρτούρα, εγγυήσεις, αποδείξεις, ιστορίες, τα πάντα. Η συσκευή φλασαρισμένη φυσικά και όπως είναι το σωστό στην τελευταία έκδοση της Ελληνικής WM5 ROM, φρεσκοπερασμένη από hard reset (σιγά μη δώσω στα κακόμοιρα της ACE πρόσβαση στα δεδομένα μου, σβου όλα λέμε) και χωρίς ούτε δαχτυλιά πάνω. Κατεβαίνω Αγ. Παρασκευή, Αιγαίου Πελάγους περί τις 12 και κάτι το μεσημέρι. Με το που πλησιάζω στο κτίριο της αντιπροσωπείας νιώθω κάτι σαν αύρα να με χτυπάει, σαν ένα ωστικό κύμα βαβούρας και εντροπίας να με ξετσουβαλιάζει – πες το προαίσθημα ρε παιδί μου, εκείνη τη στιγμή ενστικτωδώς το σύμπαν με πληροφόρησε πως δεν υπάρχει περίπτωση να βγάλουμε άκρη.\nΜπαίνω μέσα, γεια σας γεια σας (ωραία η κοπελίτσα με τα γαλαζοπράσινα μάτια που έχουν εκεί, να μην ήταν και τόσο ξυνή), είχε πάθει αυτό το κινητό, μου είπατε σφάλμα πελάτη, τέσπαν σας αναγνώρισα το δικαίωμα της αμφισβήτησης και σας ακούμπησα τρακοσάρα, το παρέλαβα πριν ούτε 3 βδομάδες και πριν δυο μέρες το βρίσκω πάλι στην ίδια αυτή (τσαφ!) κατάσταση. Τα ίδια και χειρότερα από την περασμένη φορά.\n– Λυπάμαι κύριε, πάλι είναι σπασμένη η οθόνη, δεν το καλύπτει η εγγύηση.\n– Καλά, τι μου λέτε τώρα; Από τσιγαρόχαρτο είναι οι οθόνες, χωρίς να τους κάνουμε τίποτα σπάνε σε 19 μέρες;\n– Αυτό δε λέει κάτι, είναι πολύ λεπτές και ευαίσθητες οι οθόνες αυτές – μπορεί και να επισκευαστεί και σε ένα λεπτό να σπάσει και πάλι.\n[έχω ήδη αρχίσει να βλέπω κόκκινα ρυάκια στην όρασή μου και έναν κύριο με μαύρο μανδύα, κουκούλα και ένα τεράστιο δρεπάνι να φωνάζει ΑΙΜΑ ΑΙΜΑ ΑΙΜΑ]\n– Σε αυτήν την περίπτωση δεσποινίς δεν ευθύνεται ο πελάτης όμως. Δεν είναι δυνατόν να έρχομαι εδώ δυο φορές το μήνα και να πληρώνω την οθόνη που σπάει μόνη της (α ρε λεβέντες αναγνώστες, αν δεν είχα και σας).\n– Τι να σας πω, να το πάω στον υπεύθυνο να πάρω μια τελική γνώμη, αλλά δε βλέπω να γίνεται κάτι.\nΤης ζητάω ότι θέλω να μιλήσω προσωπικά με τον άνθρωπο που θα κάνει την τελική γνωμάτευση. Η μικρή παίρνει τη συσκευή, πάει στο απέναντι κτίριο και περιμένω. Μετά από 5 λεπτά χτυπάει το τηλέφωνο στο γραφείο, το σηκώνει η άλλη τύπισσα, μιλάει λίγο στα Αγγλικά.\n– Κύριε, είναι ο υπεύθυνος του τμήματος σέρβις, θέλατε να μιλήσετε – μόνο που μιλάει Αγγλικά.\nΤο αφήνω ασχολιάστο, παίρνω το ασύρματο. Ακολουθεί μετάφραση – για την ιστορία, ο επικεφαλής του τμήματος είναι αλλοδαπός, Γερμανός αν κατάλαβα καλά, και δεν του καίγεται καρφί.\n– Λέγομαι τάδε, πρόκειται για ένα 9000, δεν ξέρω αν σας ενημέρωσε σχετικά η κοπέλα.\n– Ναι, έχω τη συσκευή σας μπροστά μου αυτή τη στιγμή (εκείνη την ώρα η άλλη κοπελίτσα φέρνει το 9000 μου και το ακουμπάει μπροστά μου. Αντιστέκομαι σθεναρά στην παρόρμηση να απαντήσω: «τι σύμπτωση, κι εγώ το ίδιο»).\n– Κοιτάξτε, έπαθε το τάδε σφάλμα η οθόνη πριν τα Χριστούγεννα, το έφερα, μου είπατε ότι δεν το καλύπτει η εγγύηση, πάει στα κομμάτια πλήρωσα 300 για την επισκευή, το πήρα πριν 19 μέρες και τώρα πάλι από μόνο του σπάει και έχουμε τα ίδια προβλήματα. Επισκευάζεται μέσα στην εγγύησή της η οθόνη, έτσι δεν είναι;\n– Όχι κύριέ μου, η HTC δεν καλύπτει σπασίματα και μηχανικές βλάβες στις LCD της.\n– Δηλαδή μου λέτε ότι η ACE δε δέχεται σε καμία περίπτωση να επισκευάσει τη συσκευή μου εντός εγγυήσεως;\n– Όχι, σας λέω πως η HTC παγκοσμίως δε δέχεται να επισκευάσει LCD που έχει μηχανικό σφάλμα. Για να το φτιάξουμε πρέπει να πάρω έγκριση από την μητρική εταιρεία, και θα μου απαντήσουν αρνητικά.\nΤέσπαν να μη σας κουράζω, ακολούθησε μία συζήτηση τσάτρες πάτρες όπου πληροφορήθηκα πως σε αυτού του είδους τις συσκευές η οθόνη στηρίζεται σε ένα πλαίσιο από ειδικό μαλακό υλικό ώστε να μην είναι υπό πίεση ή τάση, και επομένως η όποια μηχανική βλάβη πάθει είναι εξ’ ορισμού από κάμψη η πλήξη της συσκευής – άρα, εξ’ ορισμού απροσεξία του χρήστη, άρα παράβαση των όρων της εγγυήσεως. Όταν είπα πως για να γίνει έτσι θρύψαλα η οθόνη θα πρέπει ή να πέταξα τη συσκευή στον τοίχο ή να την έβαλα κάτω από ρόδα νταλίκας (και άρα πώς γίνεται να μην έχει γρατζουνιά πάνω της;) η απάντηση ήταν πως μπορεί κάλλιστα να λυγίσει ολόκληρη η συσκευή και να μην πάθει τίποτα, πλαστικό γαρ, και η οθόνη να γίνει κομμάτια. ΜΑ ΕΙΝΑΙ 2,5 ΕΚΑΤΟΣΤΑ ΠΑΧΟΣ! Έχουμε δει εκατοντάδες τέτοιες κύριε.\nΕπειδή είδα ότι η κατάσταση δεν οδηγούσε κάπου επιστρατεύω τα βαρέα:\n– Κοιτάξτε, εφ’ όσον δε δέχεστε την εφαρμογή των εγγυήσεων θέλω την απάντηση που μου δίνετε εγγράφως και ενυπόγραφα, σκοπεύω να απευθυνθώ στη Γ. Γ. Καταναλωτή.\n– Βεβαίως, μπορώ να κρατήσω τη συσκευή στο σέρβις, να τραβήξω φωτογραφίες, να επικοινωνήσω με την HTC και να αναφέρω το πότε επισκευάστηκε και τις συνθήκες που αναφέρετε (μηδέν κακομεταχείριση από πλευράς χρήστη), να ρωτήσω αν μου επιτρέπει να την επισκευάσω εντός εγγυήσεως και να σας κρατήσω ενήμερο. Αν πουν όχι, που κατά πάσα πιθανότητα αυτή θα είναι η απάντησή τους, τότε θα παραλάβετε το επίσημο δελτίο αποστολής της ACE που είναι και το μόνο χαρτί που δίνουμε, και αυτό πολύ ευχαρίστως το υπογράφω.\n– Τι χρονικό πλαίσιο ισχύει για αυτή τη διαδικασία;\n– Λογικά μέχρι την άλλη Τρίτη ή Τετάρτη, γιατί σε μια ώρα πετάω για Γερμανία (ΑΙΜΑ ΑΙΜΑ ΑΙΜΑΑΑΑΑΑ).\nΔέχτηκα, άφησα τη συσκευή εκεί και περιμένω τη συνέχεια. Δεν ξέρω πόσο αξίζει τον κόπο να το προχωρήσω, η επόμενη κίνησή μου πιθανώς θα είναι να παραγγείλω από eBay μία ανταλλακτική οθόνη στα 100 – 130 ευρώ και να το κατσαβιδώσω μόνος μου και πάει σιχτήρι η %#@$εγγύηση. Μόνο τα 15 λεπτά που ήμουν εκεί έπεσαν δύο τηλέφωνα για σπασμένες οθόνες! Μια κοπελίτσα είχε έρθει για να παραλάβει τη συσκευή της, με αιτιολογία βλάβης πως της έσβηνε, στο invoice έγραφε όλα φυσιολογικά, πάει να την ξανανάψει και πάλι τα ίδια. Τα έκανε πουτάνα, ζήτησε να της το φορτίσουν εκεί και τότε, δυστυχώς έχασα τη συνέχεια.\nΑυτό που με ενόχλησε ήταν η συμπεριφορά και των υπολοίπων υπαλλήλων: σε όλο το ντράβαλο που γινόταν κάνω στην άλλη τύπισσα που είναι επί των παραλαβών για σέρβις:\n– Πάντως πολλές σπασμένες οθόνες και η πολιτική σας δεν είναι σωστή.\n– [με υφάκι «σε γαμώ ασύστολα και κάνε κάτι αν μπορείς»] Κι αυτό (P3300 στα χέρια της) αν το πετάξω στον τοίχο θα σπάσει!\nΕκεί τα είδα όλα και δεν πρόλαβα να κρατήσω τον στόμα μου κλειστό:\n– Κι εγώ αν πάρω ένα λοστό και αρχίσω να βαράω κεφάλια θα αφήσω ένα κάρο αιμορραγίες – αλλά κάθε κεφάλι που θα ανοίγω θα έχει μια τρύπα ΝΑΑΑΑΑΑΑΑ απ’ έξω!\nΑς είναι, αφού γίνονται γραφικοί έγινα κι εγώ γραφικός. One more time, δε θα μας σώσει απ’ την Κόλαση να ‘ουμ’:).\nΓια την ιστορία, να αναφέρω το εξής: η εγγύηση (όπως και η εγγύηση της ανταλλακτικής οθόνης) αναφέρει πως δεν καλύπτει «μηχανικές βλάβες στην επιφάνεια της συσκευής, συμπεριλαμβανομένων ρωγμών και χαραγών στην LCD οθόνη της». Μεσοβέζικο και πολύ ύπουλο: τι τέλει να πει το ποιητί; Ότι δεν καλύπτει την οθόνη; Ότι δεν καλύπτει βλάβες στην επιφάνεια της συσκευής όσον αφορά στο μέρος της οθόνης; Ότι δεν καλύπτει μόνο μηχανικές βλάβες της οθόνης και καλύπτει άλλες; Ο Γερμανός είπε (γιατί τον ρώτησα, τι διάλο καλύπτει πια αυτή η εγγύηση της οθόνης) ότι αντικατάσταση της LCD γίνεται για καμμένα πίξελ, ξεθωριασμένα χρώματα και άλλες βλάβες της οθόνης, μη μηχανικής αιτιολογίας.\nΠέη κυανά, mesays. Δε βλέπω φως και πραγματικά, αν και έχω ανάγκη τις δυνατότητες του 9000, κάτι τέτοιες στιγμές σκέφτομαι πως αν είχα πάρει το iPhone θα είχα κωλοχαρεί το γκατζετάκι μου τόσον καιρό τώρα, με την αθάνατη οθόνη του και τις φοβερές μηχανικές του αντοχές. Πάρι λεβέντη μου, πες ό,τι θες – ό,τι και να πεις έχεις δίκιο και γαμώ την κουφαμάρα μου που δε σε ακούω:(\nΌπως έχω πει και παλιότερα: φοβερές συσκευές τα HTC/WM PPCs, αλλά ο Θεός να σε φυλάει από μηχανικές βλάβες. Ή αλλιώς φρόντισε να έχεις ένα τσουβάλι λεφτά να τους ταΐζεις. Αυτά, ρίχτε σχόλια σακάτω.\nΦώτης Διαμαντόπουλος στο Πολλαπλοί εμβολιασμοί ταυτόχρο…\nRT @NintendoUK: Thanks to you, #NintendoSwitch has sold 10 million units worldwide in 9 months! Here’s to an amazing 2018! https://t.co/8OJ… 3 weeks ago\nRT @DOCTORATLARGE: In last 2 months I have persuaded 7 young people to stop preparing for a career as a doctor - after all, as a doc it's m… 9 months ago